Lifan-Z/Chinese-poetries-txt huggingface dataset:
薄烟如梦雨如尘，霜景晴来却胜春。好住池西红叶树，何年今日伴何人。
醉时颠蹶醒时羞，曲糵推人不自由。叵耐一双穷相眼，不堪花卉在前头。
银河漾漾月晖晖，楼碍星边织女机。横玉叫云天似水，满空霜逐一声飞。
晓红初拆露香新，独立空山冷笑人。春意自知无主惜，恣风吹逐马蹄尘。
病香无力被风欺，多在青苔少在枝。马上行人莫回首，断君肠是欲残时。
黄陵庙前春已空，子规啼血滴松风。不知精爽归何处，疑是行云秋色中。
野水晴山雪后时，独行邨落更相思。无因一向溪头醉，处处寒梅映酒旗。
花落轻寒酒熟迟，醉眠不及落花期。愁人相忆春山暮，烟树苍苍播谷时。
我到瞿真上升处，山川四望使人愁。紫云白鹤去不返，唯有桃花溪水流。
门向沧江碧岫开，地多鸥鹭少尘埃。绿阴十里滩声里，闲自王家看竹来。
长沙地窄却回时，舟檝骎骎向凤池。为报湘川神女道，莫教云雨湿旌旗。
江上层楼翠霭间，满帘春水满窗山。青枫绿草将愁去，远入吴云暝不还。
沅水罗文海燕回，柳条牵恨到荆台。定知行路春愁里，故郢城边见落梅。
别酒离亭十里强，半醒半醉引愁长。无端寂寂春山路，雪打溪梅狼籍香。
翠云箱里叠樬栊，楚葛湘纱净似空。便著清江明月夜，轻凉与挂一身风。
名珪字玉净无瑕，美誉芳声有数车。莫放焰光高二丈，来年烧杀杏园花。
昨日朱门一见君，忽惊野鹤在鸡群。不应长啄潢污水，早晚归飞碧落云。
帝乡群侣杳难寻，独立沧洲岁暮心。野鹤栖飞无远近，稻粱多处是恩深。
片石长松倚素楹，翛然云壑见高情。世人只爱凡花鸟，无处不知粱广名。
本不将心挂名利，亦无情意在樊笼。鹿裘藜杖且归去，富贵荣华春梦中。
一条寒玉走秋泉，引出深萝洞口烟。十里暗流声不断，行人头上过潺湲。
龙髯凤尾乱飕飕，带雾停风一亩秋。待取满庭苍翠合，酒尊书案闭门休。
水蝶岩蜂俱不知，露红凝艳数千枝。山深春晚无人赏，即是杜鹃催落时。
黄陵庙前莎草春，黄陵女儿茜裙新。轻舟短櫂唱歌去，水远山长愁杀人。
斜雨飞丝织晓空，疏帘半卷野亭风。荷花向尽秋光晚，零落残红绿沼中。
春与春愁逐日长，远人天畔远思乡。苹生水绿不归去，孤负东溪七里庄。
数点疏星紫锦斑，仙家新样剪三山。宜与谢公松下戴，净簪云发翠微间。
鳞鳞别浦起微波，泛泛轻舟桃叶歌。斜雪北风何处宿，江南一路酒旗多。
满火芳香碾曲尘，吴瓯湘水绿花新。愧君千里分滋味，寄与春风酒渴人。
满院泉声水殿凉，疏帘微雨野松香。东峰下视南溟月，笑踏金波看海光。
万户砧声水国秋，凉风吹起故乡愁。行人望远偏伤思，白浪青枫满北楼。
穿针楼上闭秋烟，织女佳期又隔年。斜笛夜深吹不落，一条银汉挂秋天。
七尺青竿一丈丝，菰蒲叶里逐风吹。几回举手抛芳饵，惊起沙滩水鸭儿。
静里寒香触思初，开缄忽见二琼琚。一吟丽句风流极，没得弘文李校书。
我见鸳鸯飞水上，君还望月苦相思。一双裙带同心结，早寄黄鹂孤雁儿。
平湖茫茫春日落，危樯独映沙洲泊。上岸闲寻细草行，古查飞起黄金鹗。
水浮秋烟沙晓雪，皎洁无风灯影彻。海客云帆未挂时，相与缘江拾明月。
曾留宋玉旧衣裳，惹得巫山梦里香。云雨无情难管领，任他别嫁楚襄王。
谁家少女字千金，省向人间逐处寻。今日分明花里见，一双红脸动春心。
洞中春气蒙笼暄，尚有红英千树繁。可怜夹水锦步障，羞数石家金谷园。
锦羽相呼暮沙曲，波上双声戛哀玉。霞明川静极望中，一时飞灭青山绿。
倚櫂汀洲沙日晚，江鲜野菜桃花饭。长歌一曲烟霭深，归去沧江绿波远。
白波四面照楼台，日夜潮声绕寺回。千叶红莲高会处，几曾龙女献珠来。
兰浦秋来烟雨深，几多情思在琴心。知君调得东家子，早晚和鸣入锦衾。
嚬黛低红别怨多，深亭芳恨满横波。声中唱出缠绵意，泪落灯前一曲歌。
寂寞高堂别楚君，玉人天上逐行云。停舟十二峰峦下，幽佩仙香半夜闻。
庙闭春山晓月光，波声回合树苍苍。自从一别襄王梦，云雨空飞巫峡长。
曾见双鸾舞镜中，联飞接影对春风。今来独在花筵散，月满秋天一半空。
春初携酒此花间，几度临风倒玉山。今日叶深黄满树，再来惆怅不能攀。
芳草萋萋新燕飞，芷汀南望雁书稀。武陵洞里寻春客，已被桃花迷不归。
紫府空歌碧落寒，晓星寥亮月光残。一群白鹤高飞上，唯有松风吹石坛。
思乡之客空凝嚬，天边欲尽未尽春。独攀江树深不语，芳草落花愁杀人。
公子春衫桂水香，远冲飞雪过书堂。贫家冷落难消日，唯有松筠满院凉。
帘外春风正落梅，须求狂药解愁回。烦君玉指轻拢撚，慢拨鸳鸯送一杯。
生在幽崖独无主，溪萝涧鸟为俦侣。行人陌上不留情，愁香空谢深山雨。
落帽台边菊半黄，行人惆怅对重阳。荆州一见桓宣武，为趁悲秋入帝乡。
一双幽色出凡尘，数粒秋烟二尺鳞。从此静窗闻细韵，琴声长伴读书人。
怜君少隽利如锋，气爽神清刻骨聪。片玉若磨唯转莹，莫辞云水入庐峰。
白鹤高飞不逐群，嵇康琴酒鲍昭文。此身未有栖归处，天下人间一片云。
冉冉生山草何异，截而吹之动天地。望乡台上望乡时，不独落梅兼落泪。
金波西倾银汉落，绿树含烟倚朱阁。晓华胧𦝰闻调笙，一点残灯隔罗幕。
贫埋病压老巑岏，拂拭菱花不喜看。又恐无人肯青眼，事须凭仗小还丹。
狂吟乱舞双白鹤，霜翎玉羽纷纷落。空庭向晚春雨微，却敛寒香抱瑶萼。
寂寞幽斋暝烟起，满径西风落松子。远公一去兜率宫，唯有面前虎溪水。
海静天高景气殊，鲸晴失彩蚌潜珠。不知今夜越台上，望见瀛洲方丈无。
骰子巡抛裹手拈，无因得见玉纤纤。但知谑道金钗落，图向人前露指尖。
筼筜无子鸳雏饥，毛彩凋摧不得归。谁念火云千嶂里，低身犹傍鹧鸪飞。
到此空思吴隐之，潮痕草蔓上幽碑。人来皆望珠玑去，谁咏贪泉四句诗。
赤日黄埃满世间，松声入耳即心闲。愿寻五百仙人去，一世清凉住雪山。
连云草映一条陂，㶉𫛶双双带水飞。南邨小路桃花落，细雨斜风独自归。
草暖沙长望去舟，微茫烟浪向巴丘。沅江寂寂春归尽，水绿苹香人自愁。
少将风月怨平湖，见尽扶桑水到枯。相约杏花坛上去，画栏红紫鬬樗蒲。
如闻长啸春风里，荆棘丛边访旧踪。地接苏门山近远，荒台突兀抵高峰。
小池谁见凿时初，走水南来十里余。楼上日斜吹暮角，院中人出锁游鱼。
维摩青石讲初休，缘访亲宗到普州。我有军持凭弟子，岳阳溪里汲寒流。
蟋蟀渐多秋不浅，蟾蜍已没夜应深。三更两鬓几枝雪，一念双峰四祖心。
门外便伸千里别，无车不得到河梁。高楼直上百余尺，今日为君南望长。
新蝉忽发最高枝，不觉立听无限时。正遇友人来告别，一心分作两般悲。
诗成一夜月中题，便卧松风到曙鸡。带月时闻山鸟语，郡城知近武陵溪。
出家初隶何方寺，上国西明御水东。却见旧房堦下树，别来二十一春风。
月中时叫叶纷纷，不异洞庭霜夜闻。翎羽如今从放长，犹能飞起向孤云。
高亭林表迥嵯峨，独坐秋宵不寝多。玉兔玉人歌里出，白云难似莫相和。
不知今夕是何夕，催促阳台近镜台。谁道芙蓉水中种，青铜镜里一枝开。
他寝此时吾不寝，近秋三五日逢晴。相思唯有霜台月，望尽孤光见却生。
新起此堂开北窗，当窗山隔一重江。白茅草苫重重密，爱此秋天夜雨淙。
溪里晚从池岸出，石泉秋急夜深闻。木兰船共山人上，月映渡头零落云。
背如刀截机头锦，面似升量涧底泉。铜雀台南秋日后，照来照去已三年。
黍穗豆苗侵古道，晴原午后早秋时。故人相忆僧来说，杨柳无风蝉满枝。
遍参尊宿游方久，名岳奇峰问此公。五月半间看瀑布，青城山里白云中。
常言吃药全胜饭，华岳松边采茯神。不遣髭须一茎白，拟为白日上升人。
客舍幷州已十霜，归心日夜忆咸阳。无端更渡桑干水，却望幷州是故乡。
逸人期宿石床中，遣我开扉对晚空。不知何处啸秋月，闲着松门一夜风。
环炉促席复持杯，松院双扉向月开。座上同声半先达，名山独入此心来。
拣得林中最细枝，结根石上长身迟。莫嫌滴沥红斑少，恰似湘妃泪尽时。
野寺入时春雪后，崎岖得到此房前。老僧不出迎朝客，已住上方三十年。
水岸寒楼带月跻，夏林初见岳阳溪。一㸃新萤报秋信，不知何处是菩提。
碣石山人一轴诗，终南山北数人知。拟看青龙寺里月，待无一点夜云时。
营当万胜冈头下，誓立千年不朽功。天子手擎新钺斧，谏官请赠李文通。
池上时时松雪落，焚香烟起见孤灯。静夜忆谁来对坐，曲江南岸寺中僧。
三月正当三十日，风光别我苦吟身。共君今夜不须睡，未到晓钟犹是春。
新岁抱琴何处去，洛阳三十六峰西。生来未识山人面，不得一听乌夜啼。
老子堂前花万树，先生曾见几回春。夜煎白石平明吃，不拟教人哭此身。
床头枕是溪中石，井底泉通竹下池。宿客未眠过夜半，独闻山雨到来时。
归蜀拟从巫峡过，何时得入旧房禅。寺中来后谁身化，起塔栽松向野田。
城角新居邻静寺，时从新阁上经楼。南山泉入宫中去，先向诗人门外流。
朱丝弦底燕泉急，燕将云孙白日弹。嬴氏归山陵已掘，声声犹带发冲冠。
沙埋古篆折碑文，六国兴亡事系君。今日凄凉无处说，乱山秋尽有寒云。
星点花冠道士衣，紫阳宫女化身飞。能传上界春消息，若到蓬山莫放归。
虽有柴门常不关，片云孤木伴身闲。犹嫌住久人知处，见拟移家更上山。
兰无香气鹤无声，哭尽秋天月不明。自从东野先生死，侧近云山得散行。
京索先生三尺坟，秋风漠漠吐寒云。从来有恨君多哭，今日何人更哭君。
促织声尖尖似针，更深刺著旅人心。独言独语月明里，惊觉眠童与宿禽。
条峰五老势相连，此鹿来从若个边。别有野麋人不见，一生长饮白云泉。
破却千家作一池，不栽桃李种蔷薇。蔷薇花落秋风起，荆棘满庭君始知。
篱外清阴接药栏，晓风交戛碧琅玕。子猷没后知音少，粉节霜筠漫岁寒。
井存上蔡南门外，置此井时来相秦。断绠数寻垂古甃，取将寒水是何人。
习家池沼草萋萋，岚树光中信马蹄。汉主庙前湘水碧，一声风角夕阳低。
长川几处树青青，孤驿危楼对翠屏。一自上皇惆怅后，至今来往马蹄腥。
平明走马上村桥，花落梅溪雪未消。日短天寒愁送客，楚山无限路迢迢。
宣曲长杨瑞气凝，上林狐兔待秋鹰。谁将词赋陪雕辇，寂寞相如卧茂林。
昔年戎虏犯榆关，一败龙城匹马还。侯印不闻封李广，他人丘垄似天山。
江海相逢客恨多，秋风叶下洞庭波。酒酣夜别淮阴市，月照高楼一曲歌。
一抛兰櫂逐燕鸿，曾向江湖识谢公。每到朱门还怅望，故山多在画屏中。
山鬼扬威正气愁，便辞珍簟袭狐裘。西窗一夕悲人事，团扇无情不待秋。
尽日松堂看画图，绮疏岑寂似清都。若教烟水无鸥鸟，张翰何由到五湖。
丰沛曾为社稷臣，赐书名画墨犹新。几人同保山河誓，犹自栖栖九陌尘。
古坟零落野花春，闻说中郎有后身。今日爱才非昔日，莫抛心力作词人。
蓼穗菱丛思蟪蛄，水萤江鸟满烟蒲。愁红一片风前落，池上秋波似五湖。
自有林亭不得闲，陌尘宫树是非间。终南长在茅檐外，别向人间看华山。
一随菱櫂谒王侯，深愧移文负钓舟。今日太湖风色好，却将诗句乞鱼钩。
曲江春半日迟迟，正是王孙怅望时。杏花落尽不归去，江上东风吹柳丝。
四方无事太平年，万象鲜明禁火前。九重细雨惹春色，轻染龙池杨柳烟。
芍药蔷薇语早梅，不知谁是艳阳才。今朝领得春风意，不复饶君雪里开。
咸阳桥上雨如悬，万点空蒙隔钓船。还似洞庭春水色，晚云将入岳阳天。
天宝年中事玉皇，曾将新曲教宁王。钿蝉金雁今零落，一曲伊州泪万行。
冰簟银床梦不成，碧天如水夜云轻。雁声远过潇湘去，十二楼中月自明。
路傍佳树碧云愁，曾侍金舆幸驿楼。草木荣枯似人事，绿阴寂寞汉陵秋。
吕公荣达子陵归，万古烟波绕钓矶。桥上一通名利迹，至今江鸟背人飞。
目极云霄思浩然，风帆一片水连天。轻桡便是东归路，不肯忘机作钓船。
烟水何曾息世机，暂时相向亦依依。所嗟白首磻谿叟，一下渔舟更不归。
剑逐惊波玉委尘，谢安门下更何人。西州城外花千树，尽是羊昙醉后春。
卓氏垆前金线柳，隋家堤畔锦帆风。贪为两地分霖雨，不见池莲照水红。
高低深浅一阑红，把火殷勤绕露丛。希逸近来成懒病，不能容易向春风。
水流花落叹浮生，又伴游人宿杜城。还似昔年残梦里，透帘斜月独闻莺。
溪水无情似有情，入山三日得同行。岭头更是分头处，惜别潺湲一夜声。
槿篱芳援近樵家，垅麦青青一迳斜。寂寞游人寒食后，夜来风雨送梨花。
昔年曾伴玉真游，每到仙宫即是秋。曼倩不归花落尽，满丛烟露月当楼。
商于甪里便成功，一寸沈机万古同。但得戚姬甘定分，不应真有紫芝翁。
丹溪药尽变金骨，清洛月寒吹玉笙。他日隐居无访处，碧桃花发水纵横。
巩树先春雪满枝，上阳宫柳啭黄鹂。桓谭未便忘西笑，岂为长安有凤池。
细雨蒙蒙入绛纱，湖亭寒食孟珠家。南朝漫自称流品，宫体何曾为杏花。
彩翰殊翁金缭绕，一千二百逃飞鸟。尾薪桥下未为痴，暮雨朝云世间少。
绿塘摇滟接星津，轧轧兰桡入白苹。应为洛神波上袜，至今莲蘂有香尘。
王气销来水淼茫，岂能才与命相妨。虚开直渎三千里，青盖何曾到洛阳。
慢笑开元有幸臣，直教天子到蒙尘。今来看画犹如此，何况亲逢绝世人。
池塘经雨更苍苍，万点荷珠晓气凉。朱瑀空偷御沟水，锦鳞红尾属严光。
开济由来变盛衰，五车才得号镃基。留侯功业何容易，一卷兵书作帝师。
翠染冰轻透露光，堕云孙寿有余香。只因七夕回天浪，添作湘妃泪两行。
南内墙东御路旁，预知春色柳丝黄。杏花未肯无情思，何是情人最断肠。
苏小门前柳万条，毶毶金线拂平桥。黄莺不语东风起，深闭朱门伴细腰。
金缕毶毶碧瓦沟，六宫眉黛惹春愁。晚来更带龙池雨，半拂阑干半入楼。
御柳如丝映九重，凤皇窗柱绣芙蓉。景阳楼畔千条露，一面新妆待晓钟。
一尺深红胜曲尘，天生旧物不如新。合欢桃核终堪恨，里许元来别有人。
井底点灯深烛伊，共郎长行莫围棋。玲珑骰子安红豆，入骨相思知不知。
风带巢熊拗树声，老僧相引入云行。半坡新路畬才了，一谷寒烟烧不成。
闲对楸枰倾一壶，黄华坪上几成卢。他时谒帝铜龙水，便赌宣城太守无。
三十六鳞充使时，数番犹得裹相思。待将袍袄重抄了，尽写襄阳播掿词。
矗竹为篱松作门，石楠阴底藉芳荪。方袍近日少平叔，注得逍遥无处论。
大白东西飞正狂，新刍石冻杂梅香。诗中反语常回避，尤怯花前唤索郎。
洞里仙春日更长，翠丛风翦紫霞芳。若为萧史通家客，情愿扛壶入醉乡。
闲对奕楸倾一壶，黄羊枰上几成都。他时谒帝铜池晓，便赌宣城太守无。
有僧支颊撚眉毫，起就夕阳磨剃刀。到此既知闲最乐，俗心何啻九牛毛。
独上黄坛几度盟，印开龙渥喜丹成。岂同叔夜终无分，空向人间著养生。
虎到前头心不惊，残阳择虱懒逢迎。东林水石未胜此，要假远公方有名。
风惹闲云半谷阴，岩西隐者醉相寻。草衰乍觉径增险，叶尽却疑溪不深。
鸟啄灵雏恋落晖，村情山趣顿忘机。丹成道士过门数，叶尽寒猿下岭稀。
风带巢熊拗树声，老僧相引入云行。半陂新路畬才了，一谷寒烟烧不成。
屏开屈膝见吴娃，蛮蜡同心四照花。姹女不愁难管领，斩新铅里得黄牙。
莺里花前选孟光，东山逋客酒初狂。素蛾毕竟难防备，烧得河车莫遣尝。
少赋令才犹强作，众医多识不能呼。九茎仙草真难得，五叶灵根许惠无。
曾见当垆一个人，入时装束好腰身。少年花蒂多芳思，只向诗中写取真。
醉袂几侵鱼子缬，飘缨长罥凤皇钗。知君欲作闲情赋，应愿将身作锦鞋。
翠蝶密偎金叉首，青虫危泊玉钗梁。愁生半额不开靥，只为多情团扇郎。
柳烟梅雪隐青楼，残日黄鹂语未休。见说自能裁袙腹，不知谁更著帩头。
愁机懒织同心苣，闷绣先描连理枝。多少风流词句里，愁中空咏早环诗。
燕支山色重能轻，南阳水泽鬬分明。不烦射雉先张翳，自有琴中威凤声。
半岁愁中镜似荷，牵环撩鬓却须磨。花前不复抱瓶渴，月底还应琢刺歌。
长担犊车初入门，金牙新酝盈深樽。良人为渍木瓜粉，遮却红腮交午痕。
最宜全幅碧鲛绡，自襞春罗等舞腰。未有长钱求邺锦，且令裁取一团娇。
出意挑鬟一尺长，金为钿鸟簇钗梁。郁金种得花茸细，添入春衫领里香。
百媚城中一个人，紫罗垂手见精神。青琴仙子长教示，自小来来号阿真。
七尺发犹三角梳，玳牛独驾长檐车。曾城自有三青鸟，不要莲东双鲤鱼。
花恨红腰柳妒眉，东邻墙短不曾窥。犹怜最小分瓜日，奈许迎春得藕时。
自等腰身尺六疆，两重危鬓尽钗长。欲熏罗荐嫌龙脑，须为寻求石叶香。
别起青楼作几层，斜阳幔卷鹿卢绳。厌裁鱼子深红缬，泥觅蜻蜓浅碧绫。
诈嫌嚼贝磨衣钝，私带男钱压鬓低。不独邯郸新嫁女，四枝鬟上插通犀。
可羡罗敷自有失，愁中漫捋白髭须。豹钱骢子能擎举，兼著连干许换无。
形神不灭论初成，爱马乘闲入帝京。四十三年虚过了，方知僧里有唐生。
想到头陀最上方，桂阴犹认惠宗房。因行恋烧归来晚，窗下犹残一字香。
却忆书斋值晚晴，挽枝闲啸激蝉清。影沈巴峡夜岩色，踪绝石塘寒濑声。
应念愁中恨索居，鹂歌声里且踟蹰。若逢金马门前客，为说虞卿久著书。
偶出云泉谒礼闱，篇章曾沐汉皇知。无谋静国东归去，羞过商山四老祠。
枝枝交影锁长门，嫩色曾沾雨露恩。凤辇不来春欲尽，空留莺语到黄昏。
水殿年年占早芳，柔条偏惹御炉香。而今万乘多巡狩，辇路无阴绿草长。
玉楼烟薄不胜芳，金屋寒轻翠带长。公子骅骝往何处，绿阴堪系紫游缰。
嫩叶初齐不耐寒，风和时拂玉栏干。君王去日曾攀折，泣雨伤春翠黛残。
微黄才绽未成阴，绣户珠帘相映深。长恨早梅无赖极，先将春色出前林。
隋家堤上已成尘，汉将营边不复春。只向江南幷塞北，酒旗相伴惹行人。
陌上河边千万枝，怕寒愁雨尽低垂。黄金穟短人多折，已恨东风不展眉。
酒里诗中三十年，纵横唐突世喧喧。明时不作祢衡死，傲尽公卿归九泉。
歌舞初承恩宠时，六宫学妾画蛾眉。君王厌世妾头白，闻唱歌声却泪垂。
二八能歌得进名，人言选入便光荣。岂知妃后多娇妒，不许君前唱一声。
只爱糟床滴滴声，长愁声绝又醒醒。人间荣辱不常定，唯有南山依旧青。
前年帝里探春时，寺寺名花我尽知。今日长安已灰烬，忍能南国对芳枝。
南山披时寒夜中，一角不动毗岚风。何人见此生惭愧，断续犹应护得龙。
一别杜陵归未期，祗凭魂梦接亲知。近来欲睡兼难睡，夜夜夜深闻子规。
几岁干戈阻路岐，忆山心切与心违。时难何处披衷抱，日日日斜空醉归。
顷年曾住此中来，今日重游事可哀。忆得几家欢宴处，家家家业尽成灰。
未栉凭栏眺锦城，烟笼万井二江明。香风满阁花满树，树树树梢啼晓莺。
到处逢人求至药，几回染了又成丝。素丝易染髭难染，墨翟当年合泣髭。
清秋新霁与君同，江上高楼倚碧空。酒尽露零宾客散，更更更漏月明中。
红妆女儿灯下羞，画眉夫婿陇西头。自怨愁容长照镜，悔教征戍觅封侯。
早晚更看吴苑月，小斋长忆落西窗。不知明夜谁家见，应照离人隔楚江。
朝过春关辞北阙，暮参戎幕向南巴。却将仙桂东归去，江月相随直到家。
三四株松匝草亭，便成彭泽柳为名。莲峰隐去难辞阙，浐水朝回与出城。
魏驮山前一朵花，岭西更有几千家。石斑鱼鲊香冲鼻，浅水沙田饭绕牙。
未识东西南北路，青春白日坐销难。如何一别故园后，五度花开五处看。
忽从一宦远流离，无罪无人子细知。到得长江闻杜宇，想君魂魄也相随。
永拟东归把钓丝，将行忽起半心疑。青云道是不平地，还有平人上得时。
终南山是枕前云，禁鼓无因晓夜闻。朝客秋来不朝日，曲江西岸去寻君。
望月疑无得桂缘，春天又待到秋天。杏花开与槐花落，愁去愁来过几年。
浮世总应相送老，共君偏更远行多。此回不似前回别，听尽离歌逐櫂歌。
君家尽是我家山，严子前台枕古湾。却把钓竿终不可，几时入海得鱼还。
若到当时上升处，长生何事后无人。前峰自去种松子，坐见年来取茯神。
闻君一曲古梁州，惊起黄云塞上愁。秦女树前花正发，北风吹落满城秋。
一旦天书下紫微，三年旌斾陇云飞。塞门无事春空到，边草青青战马肥。
老大成名仍足病，强听丝竹亦无欢。高情太守容闲坐，借与青山尽日看。
三日柴门拥不开，堦庭平满白皑皑。今朝踏作琼瑶迹，为有诗从凤沼来。
饮蝉惊雨落高槐，山蚁移将入石阶。若使秦楼美人见，还应一为拔金钗。
蒨蒨红裙好女儿，相偎相倚看人时。使君马上应含笑，横把金鞭为咏诗。
南国天台山水奇，石桥危险古来知。龙潭直下一百丈，谁见生公独坐时。
小田微雨稻苗香，田畔清溪潏潏凉。自忆东吴榜舟日，蓼花沟水半篙强。
恋别山灯忆水灯，山光水焰百千层。谢公留赏山公唤，知入笙歌阿那朋。
旧坟新陇哭多时，流世都堪几度悲。乌鸟乱啼人未远，野风吹散白棠梨。
山头兰若石楠春，山下清明烟火新。此日何穷礼禅客，归心谁是恋禅人。
新秋牛女会佳期，红粉筵开玉馔时。好与檀郎寄花朵，莫教清晓羡蛛丝。
三十骅骝一哄尘，来时不锁杏园春。东风柳絮轻如雪，应有偷游曲水人。
薄雪燕蓊紫燕钗，钗垂簏簌抱香怀。一声歌罢刘郎醉，脱取明金压绣鞋。
谢家青妓邃重关，谁省春风见玉颜。闻道彩鸾三十六，一双双对碧池莲。
江梅冷艳酒清光，急拍繁弦醉画堂。无限柳条多少雪，一将春恨付刘郎。
桐阴覆井月斜明，百尺寒泉古甃清。越女携瓶下金索，晓天初放辘轳声。
小男供饵妇搓丝，溢榼香醪倒接䍠。日出两竿鱼正食，一家欢笑在南池。
一杯正发吟哦兴，两盏还生去住愁。何似全家上船去，酒旗多处即淹留。
尝闻画鼓动欢情，及送离人恨鼓声。两杖一挥行缆解，暮天空使别魂惊。
十二街中何限草，燕蓊尽欲占残春。黄花扑地无穷极，愁杀江南去住人。
野茶无限春风叶，溪水千重返照波。只去长桥三十里，谁人一解枉帆过。
笋石清琤入紫烟，陆云题处是前年。苔侵雨打依稀在，惆怅凉风树树蝉。
石上苔芜水上烟，潺湲声在观门前。千岩万壑分流去，更引飞花入洞天。
津市停桡送别难，荧荧蜡炬照更阑。东风万叠吹江月，谁伴袁褒宿夜滩。
秋月斜明虚白堂，寒蛩唧唧树苍苍。江风彻晓不得睡，二十五声秋点长。
七条弦上五音寒，此艺知音自古难。唯有河南房次律，始终怜得董庭兰。
江边野花不须采，梁头野燕不用亲。西施本是越溪女，承恩不荐越溪人。
一川草色青袅袅，绕屋水声如在家。怅望美人不携手，墙东又发数枝花。
数点烟香出庙门，女娥飞去影中存。年年岭上春无主，露泣花愁断客魂。
山前山后是青草，尽日出门还掩门。每思骨肉在天畔，来看野翁怜子孙。
官仓老鼠大如斗，见人开仓亦不走。健儿无粮百姓饥，谁遣朝朝入君口。
白玉先生多在市，青牛道士不居山。但能共得丹田语，正是忙时身亦闲。
山上黄犊走避人，山下女郎歌满野。我独南征恨此身，更有无成出关者。
曾于清海独闻蝉，又向空庭夜听泉。不似斋堂人静处，秋声长在七条弦。
扫叶煎茶摘叶书，心闲无梦夜窗虚。只应光武恩波晚，岂是严君恋钓鱼。
马嘶残日没残霞，二月东风便到家。莫羡长安占春者，明年始见故园花。
涧草疏疏萤火光，山月朗朗枫树长。南村犊子夜声急，应是栏边新有霜。
功名若及鸱夷子，必拟将舟泛洞庭。柳色湖光好相待，我心非醉亦非醒。
黑黍舂来酿酒饮，青禾刈了驱牛载。大姑小叔常在眼，却笑长安在天外。
桂林须产千株桂，未解当天影日开。我到月中收得种，为君移向故园栽。
未有天地先融结，方广高深无丈尺。书言不尽画难成，留与人间作奇特。
邵平瓜地接吾庐，谷雨干时手自锄。昨日春风欺不在，就床吹落读残书。
香味清机仙府回，萦纡乱石便流杯。春风莫泛桃花去，恐引凡人入洞来。
千万云间丁令威，殷勤仙骨莫先飞。若逢茅氏传消息，贞白先生不久归。
犬入五云音信绝，凤楼凝碧悄无声。焚香古洞步虚夜，露湿松花空月明。
松杉风外乱山青，曲几焚香对石屏。空忆去年春雨后，燕泥时污太玄经。
石桥春涧已归迟，梦入仙山山不知。柱史从来非俗吏，青牛道士莫相疑。
偶逐星车犯虏尘，故乡常恐到无因。五原西去阳关废，日漫平沙不见人。
庐江城外柳堪攀，万里行人尚未还。借问景阳台下客，谢家谁更卧东山。
雁池衰草露沾衣，河水东流万事微。寂寞青陵台上月，秋风满树鹊南飞。
钟鼓旌旗引六飞，玉皇初著画龙衣。泰坛烟尽星河晓，万国心随彩仗归。
柳色参差掩画楼，晓莺啼送满宫愁。年年花落无人见，空逐春泉出御沟。
故人北游久不回，塞雁南渡声何哀。相思闻雁更惆怅，却向单于台下来。
瑶琴夜久弦秋清，楚客一奏湘烟生。曲中声尽意不尽，月照竹轩红叶明。
谢安春渚饯袁宏，千里仁风一扇清。歌黛惨时方酩酊，不知公子重飞觥。
四十九年前及第，同年唯有老夫存。今日殷勤访吾子，稳将鬐鬣上龙门。
半额微黄金缕衣，玉搔头袅凤双飞。从教水溅罗裙湿，还道朝来行雨归。
鸡树烟含瑞气凝，凤池波待玉山澄。国人久倚东关望，拟筑沙堤到广陵。
嫦娥窃药出人间，藏在蟾宫不放还。后羿遍寻无觅处，谁知天上却容奸。
古今何事不思量，尽信邹生感彼苍。但想燕山吹暖律，炎天岂不解飞霜。
湛湛腾空下碧霄，地卑湿处更偏饶。菅茅丰草皆沾润，不道良田有旱苗。
楚甸尝闻旱魃侵，从龙应合解为霖。荒淫却入阳台梦，惑乱怀襄父子心。
八尺台盘照面新，千金一掷鬬精神。合是赌时须赌取，不妨回首乞闲人。
醉眼从伊百度斜，是他家属是他家。低声向道人知也，隔坐刚抛豆蔻花。
九衢尘里一书生，多达逢时拥斾旌。醉里眼开金使字，紫旗风动耀天明。
淮淝两水不相通，隔岸临流望向东。千颗泪珠无寄处，一时弹与渡前风。
心坚胆壮箭头亲，十载沙场受苦辛。力尽路傍行不得，广张红斾是何人。
帝舜南巡去不还，二妃幽怨水云间。当时珠泪垂多少，直到如今竹尚斑。
曾驱万马上天山，风去云回顷刻间。今日海门南面事，莫教还似凤林关。
人世悲欢不可知，夫君初破黑山归。如今又献征南策，早晚催缝带号衣。
玉颜虽掩马嵬尘，冤气和烟锁渭津。蝉鬓不随銮驾去，至今空感往来人。
蜀地恩留马嵬哭，烟雨蒙蒙春草绿。满眼由来是旧人，那堪更奏梁州曲。
关山万里恨难销，铁马金鞭出塞遥。为问昔时青海畔，几人归到凤林桥。
青溪道士人不识，上天下天鹤一只。洞门深锁碧窗寒，滴露研朱点周易。
酒满金船花满枝，佳人立唱惨愁眉。一声直入青云去，多少悲欢起此时。
公子邀欢月满楼，双成揭调唱伊州。便从席上风沙起，直到阳关水尽头。
万水千山音信希，空劳魂梦到京畿。漫天岭上频回首，不见虞封泪满衣。
席箕风起雁声秋，陇水边沙满目愁。三会五更欲吹尽，不知凡白几人头。
长川终日碧潺湲，知道天河与地连。凭寄两行朝阙泪，愿随流入御沟泉。
绿树阴浓夏日长，楼台倒影入池塘。水精帘动微风起，满架蔷薇一院香。
蜀山苍翠陇云愁，銮驾西巡陷几州。唯有萦回深涧水，潺湲不改旧时流。
画舸轻桡柳色新，摩诃池上醉青春。不辞不为青春醉，只恐莺花也怪人。
花枝如火酒如饧，正好狂歌醉复醒。对酒看花何处好，延和阁下碧筠亭。
豺狼坑尽却朝天，战马休嘶瘴岭烟。归路崄巇今坦荡，一条千里直如弦。
海棠初发去春枝，首唱曾题七字诗。今日能来花下饮，不辞频把使头旗。
不将真性染埃尘，为有烟霞伴此身。带日长江好归信，博罗山下碧桃春。
二年边戍绝烟尘，一曲河湾万恨新。从此凤林关外事，不知谁是苦心人。
陇上征夫陇下魂，死生同恨汉将军。不知万里沙场苦，空举平安火入云。
一曲狂歌酒百分，蛾眉画出月争新。将军醉罢无余事，乱把花枝折赠人。
云水苍茫日欲收，野烟深处鹧鸪愁。知君万里朝天去，为说征南已五秋。
六出飞花入户时，坐看青竹变琼枝。如今好上高楼望，盖尽人间恶路岐。
落花流水认天台，半醉闲吟独自来。惆怅仙翁何处去，满庭红杏碧桃开。
亚夫重过柳营门，路指岷峨隔暮云。红额少年遮道拜，殷勤认得旧将军。
蜀江波影碧悠悠，四望烟花匝郡楼。不会人家多少锦，春来尽挂树梢头。
青山长在境长新，寂寞持竿一水滨。及得王师身已老，不知辛苦为何人。
草色青青柳色浓，玉壶顷酒满金钟。笙歌嘹亮随风去，知尽关山第几重。
棣萼分张信使希，几多乡泪湿征衣。笳声未断肠先断，万里胡天鸟不飞。
渔竿消日酒消愁，一醉忘情万事休。却恨韩彭兴汉室，功成不向五湖游。
花满西园月满池，笙歌摇曳画船移。如今暗与心相约，不动征旗动酒旗。
持竿闲坐思沈吟，钓得江鳞出碧浔。回首看花花欲尽，可怜寥落送春心。
万里驱兵过海门，此生今日报君恩。回期直待烽烟静，不遣征衣有泪痕。
夜静弦声响碧空，宫商信任往来风。依稀似曲才堪听，又被移将别调中。
画舸摇烟水满塘，柳丝轻软小桃香。却缘龙节为萦绊，好是狂时不得狂。
炼汞烧铅四十年，至今犹在药炉前。不知子晋缘何事，只学吹箫便得仙。
月晓已开花市合，江平偏见竹簰多。好教载取芳菲树，剩照岷天瑟瑟波。
白莲千朵照廊明，一片升平雅颂声。才唱第三条烛尽，南宫风月画难成。
鹅湖山下稻粱肥，豚阱鸡栖对掩扉。桑拓影斜春社散，家家扶得醉人归。
一章何罪死何名，投水惟君与屈平。从此蜀江烟月夜，杜鹃应作两般声。
紫宸朝罢缀鸳鸾，丹凤楼前驻马看。惟有终南山色在，晴明依旧满长安。
江头从此管弦稀，散尽游人独未归。落日已将春色去，残花应逐夜风飞。
洛阳佳丽与芳华，金谷园中见百花。谁遣当年坠楼死，无人巧笑破孙家。
又将书剑出孤舟，尽日停桡结远愁。莫道江波话离别，江波一去不回流。
病来难处早秋天，一径无人树有蝉。归计未成书半卷，中宵多梦昼多眠。
鹤爱孤松云爱山，宦情微禄免相关。栽成五柳吟归去，漉酒巾边伴菊闲。
杀尽降兵热血流，一心犹自逞戈矛。功成若解求身退，岂得将军死杜邮。
鼓声连日烛连宵，贪向春风舞细腰。争奈君王正沈醉，秦兵江上促征桡。
仙梦香魂不久留，满川云雨满宫愁。直须待得荆王死，始向瑶台一处游。
踡跼盐车万里蹄，忽逢良鉴始能嘶。不缘伯乐称奇骨，几与驽骀价一齐。
薄世临流洗耳尘，便归云洞任天真。一瓢风入犹嫌闹，何况人间万种人。
家国兴亡身独存，玉容还受楚王恩。衔冤只合甘先死，何待花间不肯言。
立国从来为战功，一朝何事却谈空。台城兵匝无人敌，闲卧高僧满梵宫。
陆困泥蟠未适从，岂妨耕嫁隐高踪。若非先主垂三顾，谁识茅庐一卧龙。
一叫长城万仞摧，杞梁遗骨逐妻回。南邻北里皆孀妇，谁解坚心继此来。
晋鄙兵回为重难，秦师收斾亦西还。今来不是无朱亥，谁降轩车问抱关。
隋皇意欲泛龙舟，千里昆仑水别流。还待春风锦帆暖，柳阴相送到迷楼。
礼士招贤万古名，高台依旧对燕城。如今寂寞无人上，春去秋来草自生。
刃血攻聊已越年，竟凭儒术罢戈鋋。田单漫逞烧牛计，一箭终输鲁仲连。
花貌年年溺水滨，俗传河伯娶生人。自从明宰投巫后，直至如今鬼不神。
百里能将济猛宽，飞蝗不到邑人安。至今闾里逢灾沴，犹祝当时卓长官。
题桥贵欲露先诚，此日人皆笑率情。应讶临邛沽酒客，逢时还作汉公卿。
猎猎朱旗映彩霞，纷纷白刃入陈家。看看打破东平苑，犹舞庭前玉树花。
失却青丝素髪生，合欢罗带意全轻。古今人事皆如此，不独文君与马卿。
箭飞乌兔竞东西，贵贱贤愚不梦齐。匣里有琴樽有酒，人间便是武陵溪。
风引征帆管吹高，晋君张宴俟雄豪。舟人笑指千余客，谁是烟霄六翮毛。
橐籥冰霜万古闻，拍灰松地见余坟。应缘神剑飞扬久，水水山山尽是云。
晋臣荣盛更谁过，常向阶前舞翠娥。香散艳消如一梦，但留风月伴烟萝。
为嫌朝野尽陶陶，不觉官高怨亦高。憔悴莫酬渔父笑，浪交千载咏离骚。
匕首空磨事不成，误留龙袂待琴声。斯须却作秦中鬼，青史徒标烈士名。
一钓凄凉在杳冥，故人飞诏入山扃。终将宠辱轻轩冕，高卧五云为客星。
秦季贤愚混不分，只应漂母识王孙。归荣便累千金赠，为报当时一饭恩。
金距花冠傍舍栖，清晨相叫一声齐。开关自有冯生计，不必天明待汝啼。
为报踌躇陌上郎，蚕饥日晚妾心忙。本来若爱黄金好，不肯携笼更采桑。
棹月眠流处处通，绿蓑苇带混元风。灵均说尽孤高事，全与逍遥意不同。
玉貌何曾为浣沙，只图句践献夫差。苏台日夜唯歌舞，不觉干戈犯翠华。
不忧家国任奸臣，骨肉翻为蓦路人。巫蛊事行冤莫雪，九层徒筑见无因。
国乱时危道不行，忠贤谏死胜谋生。一沈冤骨千年后，垅水虽平恨未平。
莫言白雪少人听，高调都难称俗情。不是楚词询宋玉，巴歌犹掩绕梁声。
汉臣曾此作缧囚，茹血衣毛十九秋。鹤髪半垂龙节在，不闻青史说封侯。
三闾溺处杀怀王，感得荆人尽缟裳。招屈亭边两重恨，远天秋色暮苍苍。
不肯迂回入醉乡，乍吞忠梗没沧浪。至今祠畔猿啼月，了了犹疑恨楚王。
铜雀台成玉座空，短歌长袖尽悲风。不知仙驾归何处，徒遣颦眉望汉宫。
九处烟霞九处昏，一回延首一销魂。因凭直节流红泪，图得千秋见血痕。
水泉花木好高眠，嵩少纵横满目前。惆怅人间不平事，今朝身在海南边。
风沙刮地塞云愁，平旦交锋晚未休。白骨又沾新战血，青天犹列旧旄头。
三尺晶荧射斗牛，岂随凡手报冤雠。延平一旦为龙处，看取风云布九州。
不修仁德合文明，天道如何拟力争。隔岸故乡归不得，十年空负拔山名。
兵散弓残挫虎威，单枪匹马突重围。英雄去尽羞容在，看却江东不得归。
大抵花颜最怕秋，南家歌歇北家愁。从来几许如君貌，不肯如君坠玉楼。
汉朝卿相尽风云，司马题桥众又闻。何事不如杨得意，解搜贤哲荐明君。
夹浪分堤万树余，为迎龙舸到江都。君看靖节高眠处，只向衡门种五株。
亚夫营畔柳蒙蒙，隋主堤边四路通。攀折赠君还有意，翠眉轻嫩怕春风。
光武重兴四海宁，汉臣无不受浮荣。严陵何事轻轩冕，独向桐江钓月明。
罢听泉声看鹿群，丈夫才策合匡君。早携书剑离岩谷，莫待蒲轮辗白云。
椒宫荒宴竟无疑，倏忽山河尽入隋。留得后庭亡国曲，至今犹与酒家吹。
玉辇曾经陷楚营，汉皇心怯拟休兵。当时不得将军力，日月须分一半明。
漾舟雪浪映花颜，徐福携将竟不还。同作危时避秦客，此行何似武陵滩。
汉家天子镇寰瀛，塞北羌胡未罢兵。猛将谋臣徒自贵，蛾眉一笑塞尘清。
已立平吴霸越功，片帆高飏五湖风。不知战国官荣者，谁似陶朱得始终。
西秦北赵各称高，池上张筵列我曹。何事君王亲击缶，相如有剑可吹毛。
脱祸东奔壮气摧，马如飞电毂如雷。当时若不听弹铗，那得关门半夜开。
九酝松醪一曲歌，本图闲放养天和。后人不识前贤意，破国亡家事甚多。
万事销沈向一杯，竹门哑轧为风开。秋宵睡足芭蕉雨，又是江湖入梦来。
观迹成文代结绳，皇风儒教浩然兴。几人从此休耕钓，吟对长安雪夜灯。
秦筑长城比铁牢，蕃戎不敢过临洮。虽然万里连云际，争及尧阶三尺高。
辘轳声绝离宫静，班姬几度照金井。梧桐老去残花开，犹似当时美人影。
秦山渭水尚悠悠，如何草树迷宫阙。繁华朱翠尽东流，唯有望楼对明月。
壮国山河倚空碧，迥拔烟霞侵太白。绿崖下视千万寻，青天只据百余尺。
诗人道僻命多奇，更值干戈乱起时。莫作江宁王少府，一生吟苦竟谁知。
殿角钟残立宿鸦，朝元归驾望无涯。香泉空浸宫前草，未到春时争发花。
标奇耸峻壮长安，影入千门万户寒。徒自倚天生气色，尘中谁为举头看。
蒿棘空存百尺基，酒酣曾唱大风词。莫言马上得天下，自古英雄尽解诗。
醉下高楼醒复登，任从浮薄笑才能。青龙寺里三门上，立为南山不为僧。
接影横空背雪飞，声声寒出玉关迟。上阳宫里三千梦，月冷风清闻过时。
玉堂帘外独迟迟，明月初沈勘契时。闲听景阳钟尽后，两莺飞上万年枝。
不那此身偏爱月，等闲看月即更深。仙翁每被嫦娥使，一度逢圆一度吟。
翩翩双燕画堂开，送古迎今几万回。长向春秋社前后，为谁归去为谁来。
严吹如何下太清，玉肌无疹六铢轻。自知不是流霞酌，愿听云和瑟一声。
巧制新章拍拍新，金罍巡举助精神。时时欲得横波眄，又怕回筹错指人。
万树香飘水麝风，蜡熏花雪尽成红。夜深欢态状不得，醉客图开明月中。
松陵清净雪消初，见底新安恐未如。稳凭船舷无一事，分明数得鲙残鱼。
万贵千奢已寂寥，可怜幽愤为谁娇。须知韩重相思骨，直在芙蓉向下消。
一庙争祠两让君，几千年后转清芬。当时尽解称高义，谁敢教他莽卓闻。
木兰院里双栖鹤，长被金钲聒不眠。今夜宿来还似尔，到明无计梦云泉。
浓似猩猩初染素，轻如燕燕欲凌空。可怜细丽难胜日，照得深红作浅红。
四弦才罢醉蛮奴，酃醁余香在翠炉。夜半醒来红蜡短，一枝寒泪作珊瑚。
青翰虚徐夏思清，愁烟漠漠荇花平。醉来欲把田田叶，尽裹当时醒酒鲭。
欹红婑媠力难任，每叶头边半米金。可得教他水妃见，两重元是一重心。
嫩似金脂飏似烟，多情浑欲拥红莲。明朝拟附南风信，寄与湘妃作翠钿。
但恐醍醐难并洁，只应薝卜可齐香。半垂金粉知何似，静婉临溪照额黄。
细雨阑珊眠鹭觉，钿波悠漾并鸳娇。适来会得荆王意，只为莲茎重细腰。
毵毵绿髪垂轻露，猎猎丹华动细风。恰似青童君欲会，俨然相向立庭中。
金篆方圆一寸余，可怜银艾未思渠。不知夫子将心印，印破人间万卷书。
绮合飘香下太湖，乱兵侵晓上姑苏。越王大有堪羞处，只把西施赚得吴。
郑妲无言下玉墀，夜来飞箭满罘罳。越王定指高台笑，却见当时金镂楣。
半夜娃宫作战场，血腥犹杂宴时香。西施不及烧残蜡，犹为君王泣数行。
素袜虽遮未掩羞，越兵犹怕伍员头。吴王恨魄今如在，只合西施濑上游。
响屧廊中金玉步，采苹山上绮罗身。不知水葬今何处，溪月弯弯欲效颦。
鼓子花明白石岸，桃枝竹覆翠岚溪。分明似对天台洞，应厌顽仙不肯迷。
绝壑只怜白羽傲，穷溪唯觉锦鳞痴。更深尚有通樵处，或是秦人未可知。
高下不惊红翡翠，浅深还碍白蔷薇。船头系个松根上，欲待逢仙不拟归。
玉颗珊珊下月轮，殿前拾得露华新。至今不会天中事，应是嫦娥掷与人。
趁眠无事避风涛，一斗霜鳞换浊醪。惊怪儿童呼不得，尽冲烟雨漉车螯。
严陵滩势似云崩，钓具归来放石层。烟浪溅篷寒不睡，更将枯蚌点渔灯。
二年疏放饱江潭，水物山容尽足耽。唯有故人怜未替，欲封干鲙寄终南。
豹皮茵下百余钱，刘堕闲沽尽醉眠。酒病校来无一事，鹤亡松老似经年。
门巷寥寥空紫苔，先生应渴解酲杯。醉中不得亲相倚，故遣青州从事来。
萧萧红叶掷苍苔，玄晏先生欠一杯。从此问君还酒债，颜延之送几钱来。
扑地枝回是翠钿，碧丝笼细不成烟。应如天竺难陀寺，一对狻猊相枕眠。
秦吴风俗昔难同，唯有才情事事通。刚恋水云归不得，前身应是太湖公。
皋桥依旧绿杨中，闾里犹生隐士风。唯我到来居上馆，不知何道胜梁鸿。
金华千点晓霜凝，独对壶觞又不能。已过重阳三十日，至今犹自待王弘。
莫怪朝来泪满衣，坠毛犹傍水花飞。辽东旧事今千古，却向人间葬令威。
麝烟苒苒生银兔，蜡泪涟涟滴绣闺。舞袖莫欺先醉去，醒来还解验金泥。
瘿木樽前地胏图，为君偏辍俗功夫。灵真散尽光来此，莫恋安妃在后无。
飙御已应归杳眇，博山犹自对氛氲。不知入夜能来否，红蜡先教刻五分。
郁林步障昼遮明，一炷浓香养病酲。何事晚来还欲饮，隔墙闻卖蛤蜊声。
世外为交不是亲，醉吟俱岸白纶巾。清风月白更三点，未放华阳鹤上人。
镂羽雕毛迥出群，温黁飘出麝脐熏。夜来曾吐红茵畔，犹似溪边睡不闻。
野客萧然访我家，霜威白菊两三花。子山病起无余事，只望蒲台酒一车。
草堂虚洒待高真，不意清斋避世尘。料得焚香无别事，存心应降月夫人。
万艘龙舸绿丝间，载到扬州尽不还。应是天教开汴水，一千余里地无山。
尽道隋亡为此河，至今千里赖通波。若无水殿龙舟事，共禹论功不较多。
十里松门国清路，饭猿台上菩提树。怪来烟雨落晴天，元是海风吹瀑布。
未游沧海早知名，有骨还从肉上生。莫道无心畏雷电，海龙王处也横行。
阴阳为炭地为炉，铸出金钱不用模。莫向人间逞颜色，不知还解济贫无。
千叶莲花旧有香，半山金刹照方塘。殿前日暮高风起，松子声声打石床。
芙蓉泣恨红铅落，一朵别时烟似幕。鸳鸯刚解恼离心，夜夜飞来櫂边泊。
东皋烟雨归耕日，免去玄冠手刈禾。火满酒炉诗在口，今人无计奈侬何。
青盘香露倾荷女，子墨风流更不言。寺寺云萝堪度日，京尘到死扑侯门。
解洗余酲晨半酉，星星仙吹起云门。耳根无厌听佳木，会尽山中寂静源。
百缘斗薮无尘土，寸地章煌欲布金。重击蒲牢唅山日，冥冥烟树睹栖禽。
襹襹古薜绷危石，切切阴螀应晚田。心事万端何处止，少夷峰下旧云泉。
季春人病抛芳杜，仲夏溪波绕坏垣。衣典浊醪身倚桂，心中无事到云昏。
数曲急溪冲细竹，叶舟来往尽能通。草香石冷无辞远，志在天台一遇中。
桂叶似茸含露紫，葛花如绶蘸溪黄。连云更入幽深地，骨录闲携相猎郎。
暗窦养泉容决决，明园护桂放亭亭。历山居处当天半，夏里松风尽足听。
晓景半和山气白，薇香清净杂纤云。实头自是眠平石，脑侧空林看虎群。
山瘦更培秋后桂，溪澄闲数晚来鱼。台前过雁盈千百，泉石无情不寄书。
十里松萝阴乱石，门前幽事雨来新。野霜浓处怜残菊，潭上花开不见人。
北顾欢游悲沈宋，南徐陵寝叹齐梁。水边韶景无穷柳，寒被江淹一半黄。
五年重别旧山村，树有交柯犊有孙。更感卞峰颜色好，晓云才散便当门。
雪下孤村淅淅鸣，病魂无睡洒来清。心摇只待东窗晓，长愧寒鸡第一声。
多情多感自难忘，只有风流共古长。座上不遗金带枕，陈王词赋为谁伤。
甫里先生未白头，酒旗犹可战高楼。长鲸好鲙无因得，乞取艅艎作钓舟。
花濑蒙蒙紫气昏，水边山曲更深村。终须拣取幽栖处，老桧成双便作门。
阴洞曾为采药行，冷云凝绝烛微明。玉芝敲折琤然堕，合有真人上姓名。
长叹人间髪易华，暗将心事许烟霞。病来前约分明在，药鼎书囊便是家。
酝得秋泉似玉容，比于云液更应浓。思量北海徐刘辈，枉向人间号酒龙。
羊侃多应自古豪，解盘金矟置纤腰。纵然此事教双得，不博溪田二顷苗。
偶然携稚看微波，临水春寒一倍多。便使笔精如逸少，懒能书字换群鹅。
昔闻庄叟迢迢梦，又道韩生苒苒飞。知有姓名聊寄问，更无言语抱斜晖。
雪侵春事太无端，舞急微还近腊寒。应是也疑真宰怪，休时犹未遍林峦。
数尺游丝堕碧空，年年长是惹东风。争知天上无人住，亦有春愁鹤髪翁。
谁使寒鸦意绪娇，云情山晚动情憀。乱和残照纷纷舞，应索阳乌次第饶。
古往天高事渺茫，争知灵媛不凄凉。月娥如有相思泪，只待方诸寄两行。
本来云外寄闲身，遂与溪云作主人。一夜逆风愁四散，晓来零落傍衣巾。
渊明不待公田熟，乘兴先秋解印归。我为余粮春未去，到头谁是复谁非。
云拥根株抱石危，斲来文似瘦蛟螭。幽人带病慵朝起，只向春山尽日欹。
月澹花闲夜已深，宋家微咏若遗音。重思万古无人赏，露湿清香独满襟。
南岸春田手自农，往来横截半江风。有时不耐轻桡兴，暂欲蓬山访洛公。
贤达垂竿小隐中，我来真作捕鱼翁。前溪一夜春流急，已学严滩下钓筒。
水国君王又姓萧，风情由是冠南朝。灵和殿下巴江柳，十二旒前舞翠条。
强梳蓬鬓整斜冠，片烛光微夜思阑。天意最饶惆怅事，单栖分付与春寒。
无多药圃近南荣，合有新苗次第生。稚子不知名品上，恐随春草鬬输赢。
一派溪随箬下流，春来无处不汀洲。漪澜未碧蒲犹短，不见鸳鸯正自由。
山下花明水上曛，一桡青翰破霞文。越人但爱风流客，绣被何须属鄂君。
妍华须是占时生，准拟差肩不近情。佳丽几时腰不细，荆王辛苦致宫名。
姹女精神似月孤，敢将容易入洪炉。人间纵道铅华少，蝶翅新篁未肯无。
贞白求丹变姓名，主恩潜助亦无成。侯家竟换梁天子，王整徒劳作外兵。
春雨能膏草木肥，就中林野碧含滋。唯余病客相逢背，一夜寒声减四肢。
东去沧溟百里余，沿江潮信到吾庐。就中家在蓬山下，一日堪凭两寄书。
朱阁前头露井多，碧梧桐下美人过。寒泉未必能如此，奈有银缾素绠何。
丞相南征定有无，幕中谁是骋良图。遥知贼胆纵横破，绕帐生犀一万株。
江客柴门枕浪花，鸣机寒𫇛任呕哑。轻舟过去真堪画，惊起鸬鹚一阵斜。
可怜霜月暂相依，莫向衡阳趁逐飞。同是江南寒夜客，羽毛单薄稻粱微。
水寒孤櫂触天文，直似乘槎去问津。纵使碧虚无限好，客星名字也愁人。
洞庭波浪渺无津，日日征帆送远人。几度木兰舟上望，不知元是此花身。
佳人芳树杂春蹊，花外烟蒙月渐低。几度艳歌清欲转，流莺惊起不成栖。
柳下江餐待好风，暂时还得狎渔翁。一生无事烟波足，唯有沙边水勃公。
水平波淡绕回塘，鹤殉人沈万古伤。应是离魂双不得，至今沙上少鸳鸯。
故国城荒德未荒，年年椒奠湿中堂。迩来父子争天下，不信人间有让王。
苦吟清漏迢迢极，月过花西尚未眠。犹忆故山欹警枕，夜来呜咽似流泉。
秾华自古不得久，况是倚春春已空。更被夜来风雨恶，满阶狼籍没多红。
几年无事傍江湖，醉倒黄公旧酒垆。觉后不知明月上，满身花影倩人扶。
水国烟乡足芰荷，就中芳瑞此难过。风情为与吴王近，红萼常教一倍多。
晚来风约半池明，重叠侵沙绿罽成。不用临池更相笑，最无根蒂是浮名。
素花多蒙别艳欺，此花真合在瑶池。还应有恨无人觉，月晓风清欲堕时。
晓烟清露暗相和，浴雁浮鸥意绪多。却是陈王词赋错，枉将心事托微波。
细桨轻撶下白苹，故城花谢绿阴新。岂无今日逃名士，试问南塘著屧人。
轩阴冉冉移斜日，寒韵泠泠入晚风。烟格月姿曾不改，至今犹似在山中。
三千虽衣水犀珠，半夜夫差国暗屠。犹有八人皆二八，独教西子占亡吴。
一宫花渚漾涟漪，俀堕鸦鬟出茧眉。可料座中歌舞袖，便将残节拂降旗。
几多云榭倚青冥，越焰烧来一片平。此地最应沾恨血，至今春草不匀生。
江色分明练绕台，战帆遥隔绮疏开。波神自厌荒淫主，句践楼船稳帖来。
宝袜香綦碎晓尘，乱兵谁惜似花人。伯劳应是精灵使，犹向残阳泣暮春。
树号相思枝拂地，鸟语提壶声满溪。云涯一里千万曲，直是渔翁行也迷。
荒柳卧波浑似困，宿云遮坞未全痴。云情柳意萧萧会，若问诸余总不知。
每逢孤屿一倚檝，便欲狂歌同采薇。任是烟萝中待月，不妨欹枕扣舷归。
霜实常闻秋半夜，天台天竺堕云岑。如何两地无人种，却是湘漓是桂林。
鹊衔龟顾妙无余，不爱封侯爱石渠。应笑休文过万卷，至今谁道沈家书。
一艇轻撶看晓涛，接䍠抛下漉春醪。相逢便倚蒹葭泊，更唱菱歌擘蟹螯。
雨后沙虚古岸崩，鱼梁移入乱云层。归时月堕汀洲暗，认得妻儿结网灯。
万古风烟满故都，清才搜括妙无余。可中寄与芸香客，便是江南地里书。
桐下空阶叠绿钱，貂裘初绽拥高眠。小炉低幌还遮掩，酒滴灰香似去年。
酒痕衣上杂莓苔，犹忆红螺一两杯。正被绕篱荒菊笑，日斜还有白衣来。
堦下饥禽啄嫩苔，野人方倒病中杯。寒蔬卖却还沽吃，可有金貂换得来。
可怜烟刺是青螺，如到双林误礼多。更忆早秋登北固，海门苍翠出晴波。
南北风流旧不同，伧吴今日若相通。病来犹伴金杯满，欲得人呼小褚公。
旧闻香积金仙食，今见青精玉斧餐。自笑镜中无骨录，可能飞上紫云端。
仙客何时下鹤翎，方瞳如水脑华清。不过传达杨君梦，从许人间小兆听。
遥知道侣谈玄次，又是文交丽事时。虽是寒轻云重日，也留花簟待徐摛。
曾向溪边泊暮云，至今犹忆浪花群。不知镂羽凝香雾，堪与鸳鸯觉后闻。
峰带楼台天外立，明河色近罘罳湿。松间石上定僧寒，半夜楢溪水声急。
紫茎芳艳照西风，只怕霜华掠断丛。争奈病夫难强饮，应须速自召车公。
横截春流架断虹，凭栏犹思五噫风。今来未必非梁孟，却是无人断伯通。
酆都香稻字重思，遥想飞魂去未饥。争奈野鸦无数健，黄昏来占旧栖枝。
莫唱艳歌凝翠黛，已通仙籍在金闺。他时若寄相思泪，红粉痕应伴紫泥。
柳疏桐下晚窗明，只有微风为析酲。唯欠白绡笼解散，洛生闲咏两三声。
稚子书传白菊开，西成相滞未容回。月明阶下窗纱薄，多少清香透入来。
醉韵飘飘不可亲，掉头吟侧华阳巾。如能跂脚南窗下，便是羲皇世上人。
细雨轻觞玉漏终，上清词句落吟中。松斋一夜怀贞白，霜外空闻五粒风。
移得龙泓潋滟寒，月轮初下白云端。无人尽日澄心坐，倒影新篁一两竿。
曾看南朝画国娃，古萝衣上碎明霞。而今莫共金钱鬬，买却春风是此花。
冻醪初漉嫩如春，轻蚁漂漂杂蘂尘。得伴方平同一醉，明朝应作蔡经身。
九流三藏一时倾，万轴光凌渤澥声。从此遗编东去后，却应荒外有诸生。
闲吟料得三更尽，始把孤灯背竹窗。一夜西风高浪起，不教归梦过寒江。
九秋风露越窑开，夺得千峰翠色来。好向中宵盛沆瀣，共嵇中散鬬遗杯。
古堞烟埋宫井树，陈主吴姬堕泉处。舜没苍梧万里云，却不闻将二妃去。
便风船尾香秔熟，细雨层头赤鲤跳。待得江餐闲望足，日斜方动木兰桡。
村边紫豆花垂次，岸上红梨叶战初。莫怪烟中重回首，酒家青纻一行书。
雨映前山万絇丝，樐声冲破似鸣机。无端织得愁成段，堪作骚人酒病衣。
漏移寒箭丁丁急，月挂虚弓霭霭明。此夜离魂堪射断，更须江笛两三声。
草著愁烟似不春，晚莺哀怨问行人。须知一种埋香骨，犹胜昭君作虏尘。
满目山川似势棋，况当秋雁正斜飞。金门若召羊玄保，赌取江东太守归。
招灵阁上霓旌绝，柏梁台中珠翠稠。一身三十六宫夜，露滴玉盘青桂秋。
玉林风露寂寥清，仙妃对月闲吹笙。新篁冷涩曲未尽，细拂云枝栖凤惊。
蒲茸承露有佳色，茭叶束烟如效颦。盈盈一水不得渡，冷翠遗香愁向人。
且将丝䋏系兰舟，醉下烟汀减去愁。江上有楼君莫上，落花随浪正东流。
池上已看莺舌默，云间应即雁翰开。唯愁别后当风立，万树将秋入恨来。
月堕霜西竹井寒，辘轳丝冻下缾难。幽人病久浑成渴，愁见龙书一鼎干。
故人溪上有渔舟，竿倚风苹夜不收。欲寄一函聊问讯，洪乔宁作置书邮。
瘦胫高褰梵屧轻，野塘风劲锡环鸣。如何不向深山里，坐拥闲云过一生。
柳汀斜对野人窗，零落衰条傍晓江。正是霜风飘断处，寒鸥惊起一双双。
敬亭寒夜溪声里，同听先生讲太玄。上得云梯不回首，钓竿犹在五湖边。
波涛漱苦盘根浅，风雨飘多著叶迟。迥出孤烟残照里，鹭鹚相对立高枝。
万峰围绕一峰深，向此长修苦行心。自埽雪中归鹿迹，天明恐被猎人寻。
半波风雨半波晴，渔曲飘秋野调清。各样莲船逗村去，笠檐衰袂有残声。
枯貌自同霜里木，余生唯指佛前灯。少时写得坐禅影，今见问人何处僧。
自有家山供衲线，不离溪曲取庵茅。旧曾闻说林中鸟，定后长来顶上巢。
一夜寒声来梦里，平明著屐到声边。心期盛夏同过此，脱却荷衣石上眠。
澹然相对却成劳，月染风裁个个高。似说玉皇亲谪堕，至今犹著水霜袍。
片帆竿外揖清风，石立云孤万古中。不是狂奴为故态，仲华争得黑头公。
蓬颗何时与恨平，蜀江衣带蜀山轻。寻闻骑士枭黄祖，自是无人祭祢衡。
香迳长洲尽棘丛，奢云艳雨只悲风。吴王事事须亡国，未必西施胜六宫。
蕙风杉露共泠泠，三峡寒泉漱玉清。君到南朝访遗事，柳家双锁旧知名。
白袷行人又远游，日斜空上映花楼。愁丝堕絮相逢著，绊惹春风卒未休。
江上悠悠人不问，十年云外醉中身。殷勤解却丁香结，纵放繁枝散诞春。
杜若溪边手自移，旋抽烟剑碧参差。何时织得孤帆去，悬向秋风访所思。
平吴专越祸胎深，岂是功成有去心。句践不知嫌鸟喙，归来犹自铸良金。
山藓几重生草履，涧泉长自满铜缾。时将如意敲眠虎，遣向林间坐听经。
一夏不离苍岛上，秋来频话石城南。思归瀑布声前坐，却把松枝拂旧庵。
青丝作筰桂为船，白兔捣药虾蟆丸。便浮天汉泊星渚，回首笑君承露盘。
一簟临窗薤叶秋，小帘风荡半离钩。魂清雨急梦难到，身在五湖波上头。
寻人直到月坞北，觅鹤便过云峰西。只今犹有疏野调，但绕莓苔风雨畦。
橘下凝情香染巾，竹边留思露摇身。背烟垂首尽日立，忆得山中无事人。
忆山摇膝石上晚，怀古掉头溪畔凉。有时得句一声发，惊起鹭鹚和夕阳。
日午空斋带睡痕，水蔬山药荐盘飧。林乌信我无机事，长到而今下石盆。
偶避蝉声来隙地，忽随鸿影入辽天。闲僧不会寂寥意，道学西方人坐禅。
渤澥声中涨小堤，官家知后海鸥知。蓬莱有路教人到，应亦年年税紫芝。
魏武平生不好香，枫胶蕙炷洁宫房。可知遗令非前事，却有余薰在绣囊。
花飞蝶骇不愁人，水殿云廊别置春。晓日靓妆千骑女，白樱桃下紫纶巾。
仙人左手把长箭，欲射日乌乌不栖。何事离情畏明发，一心唯恨汝南鸡。
峨眉道士风骨峻，手把玉皇书一通。东游借得琴高鲤，骑人蓬莱清浅中。
孔融不要留残脍，庾悦无端吝子鹅。香稻熟来秋菜嫩，伴僧餐了听云和。
缥梨花谢莺口吃，黄犊少年人未归。画扇红弦相掩映，独看斜月下帘衣。
手关一室翠微里，日暮白云栖半间。白云朝出天际去，若比老僧犹未闲。
浓霜打叶落地声，南溪石泉细泠泠。洞宫寂寞人不去，坐见月生云母屏。
金铺零落兽镮空，斜揜双扉细草中。日暮鸟归宫树绿，不闻鸦轧闭春风。
草没苔封叠翠斜，坠红千叶拥残霞。年年直为秋霖苦，滴陷青珉隐起花。
陵阳佳地昔年游，谢朓青山李白楼。唯有日斜溪上思，酒旗风影落春流。
霜骨云根惨淡愁，宿烟封著未全收。将归与说文通后，写得松江岸上秋。
小轮轻线妙无双，曾伴幽人酒一缸。洛客见诗如有问，辗烟冲雨过桐江。
靖节高风不可攀，此巾犹坠冻醪间。偏宜雪夜山中戴，认取时情与醉颜。
莲花峰下得佳名，云褐相兼上鹤翎。须是古坛秋霁后，静焚香炷礼寒星。
击霜寒玉乱丁丁，花底秋风拂坐生。王母闲看汉天子，满猗兰殿佩环声。
雪然飞下立苍苔，应伴江鸥拒我来。见欲扁舟摇荡去，倩君先作水云媒。
晚天寒雨上滩时，他已扬舲我尚迟。自是樯低帆幅少，溪风终不两般吹。
细桨轻船卖石归，酒痕狼籍遍苔衣。攻车战舰繁如织，不肯回头问是非。
荆卿雄骨化为尘，燕市应无共饮人。能说鹔鹴来换酒，五湖赊与一年春。
酒信巧为缲病绪，花音长作嫁愁媒。也知愁病堪回避，争奈流莺唤起来。
竹外麦烟愁漠漠，短翅啼禽飞魄魄。此时忆著千里人，独坐支颐看花落。
江南酒熟清明天，高高绿斾当风悬。谁家无事少年子，满面落花犹醉眠。
櫂倚东林欲问禅，远公飞锡未应还。蒙庄弟子相看笑，何事空门亦有关。
决决春泉出洞霞，石坛封寄野人家。草堂尽日留僧坐，自向前溪摘茗芽。
月午山空桂花落，华阳道士云衣薄。石坛香散步虚声，杉云清泠滴栖鹤。
万仞峰排千剑束，孤舟夜系峰头宿。蛮溪雪坏蜀江倾，滟滪朝来大如屋。
江边日晚潮烟上，树里鸦鸦桔槔响。无因得似灌园翁，十亩春蔬一藜杖。
枕映疏容晚向欹，秋烟脉脉雨微微。逆风障燕寻常事，不学人前当妓衣。
何代奇工碾玉英，细髯纤角尽雕成。烟干雾悄君心苦，风雨长随一掷声。
雪蚪轻骏步如飞，一练腾光透月旗。应笑穆王抛万乘，踏风鞭露向瑶池。
月窟龙孙四百蹄，骄骧轻步应金鞞。曲终似要君王宠，回望红楼不敢嘶。
拜象驯犀角抵豪，星丸霜剑出花高。六宫争近乘舆望，珠翠三千拥赭袍。
嫩红钩曲雪花攒，月殿栖时片影残。自说夜来春梦恶，学持金偈玉栏干。
绣岭花残翠倚空，碧窗瑶砌旧行宫。闲乘小驷浓阴下，时举金鞭半袖风。
暖殿流汤数十间，玉渠香细浪回环。上皇初解云衣浴，珠櫂时敲瑟瑟山。
晓和风露立晴烟，只恐腥魂涴洞天。云肆有龙君若买，便敲初日铸金钱。
红襟翠翰两参差，径拂烟华上细枝。春水渐生鱼易得，莫辞风雨坐多时。
寥寥缺月看将落，檐外霜华染罗幕。不知兰櫂到何山，应倚相思树边泊。
闲来倚杖柴门口，鸟下深枝啄晚虫。周步一池销半日，十年听此鬓如蓬。
君如有意耽田里，予亦无机向艺能。心迹所便唯是直，人间闻道最先憎。
子山园静怜幽木，公干词清咏荜门。月上风微萧洒甚，斗醪何惜置盈尊。
已甘茅洞三君食，欠买桐江一朵山。严子濑高秋浪白，水禽飞尽钓舟还。
自笑与人乖好尚，田家山客共柴车。干时未似栖庐雀，鸟道闲携相尔书。
乘屐著来幽砌滑，石罂煎得远泉甘。草堂祗待新秋景，天色微凉酒半酣。
避暑最须从朴野，葛巾筠席更相当。归来又好乘凉钓，藤蔓阴阴著雨香。
窗外晓帘还自卷，柏烟兰露思晴空。青箱有意终须续，断简遗编一半通。
鹤伴前溪栽白杏，人来阴洞写枯松。萝深境静日欲落，石上未眠闻远钟。
佳句成来谁不伏，神丹偷去亦须防。风前莫怪携诗藁，本是吴吟荡桨郎。
云容覆枕无非白，水色侵矶直是蓝。田种紫芝餐可寿，春来何事恋江南。
竹溪深处猿同宿，松阁秋来客共登。封迳古苔侵石鹿，城中谁解访山僧。
初寒朗咏裴回立，欲谢玄关早晚开。昨日登楼望江色，鱼梁鸿雁几多来。
仙侣无何访蔡经，两烦韶濩出彤庭。人间若有登楼望，应怪文星近客星。
云孤鹤独且相亲，仿效从它折角巾。不用吴江叹留滞，风姿俱是玉清人。
何事桃源路忽迷，惟留云雨怨空闺。仙郎共许多情调，莫遣重歌浊水泥。
白编椰席镂冰明，应助杨青解宿酲。难继二贤金玉唱，可怜空作断猿声。
孤云独鸟本无依，江海重逢故旧稀。杨柳渐疏芦苇白，可怜斜日送君归。
谁屑琼瑶事青𩠇，旧传名品出华阳。应宜仙子胡麻拌，因送刘郎与阮郎。
翠羽红襟镂彩云，双飞常笑白鸥群。谁怜化作雕金质，从倩沈檀十里闻。
渥顶鲜毛品格驯，莎庭闲暇重难群。无端日暮东风起，飘散春空一片云。
道林曾放雪翎飞，应悔庭除闭羽衣。料得王恭披鹤氅，倚吟犹待月中归。
休文虽即逃琼液，阿鹜还须掩玉闺。月落金鸡一声后，不知谁悔醉如泥。
菊花开晚过秋风，闻道芳香正满丛。争奈病夫难强饮，应须速自召车公。
经秋宋玉已悲伤，况报胎禽昨夜亡。霜晓起来无问处，伴僧弹指绕荷塘。
乘兴闲来小谢家，便裁诗句乞榴花。邴原虽不无端醉，也爱临风从鹿车。
已知羽驾朝金阙，不用烧兰望玉京。应是易迁明月好，玉皇留看舞双成。
鸟飞飞，兔蹶蹶，朝来暮去驱时节。女娲只解补青天，不解煎胶黏日月。
国事皆须救未然，汉家高阁漫凌烟。功臣尽遣词人赞，不省沧洲画鲁连。
处处亭台只坏墙，军营人学内人妆。太平故事因君唱，马上曾听隔教坊。
人若憎时我亦憎，逃名最要是无能。后生乞汝残风月，自作深林不语僧。
不是流莺独占春，林间彩翠四时新。应知拟上屏风画，偏坐横枝亦向人。
黄昏寒立更披襟，露浥清香悦道心。却笑谁家扃绣户，正薰龙麝暖鸳衾。
四面云屏一带天，是非断得自翛然。此生只是偿诗债，白菊开时最不眠。
狂才不足自英雄，仆妾驱令学贩舂。侯印几人封万户，侬家只办买孤峰。
黄鹂啭处谁同听，白菊开时且剩过。漫道南朝足流品，由来叔宝不宜多。
经乱年年厌别离，歌声喜似太平时。词臣更有中兴颂，磨取莲峰便作碑。
宦路前衔闲不记，醉乡佳境兴方浓。一林高竹长遮日，四壁寒山更闰冬。
磵户芳烟接水邨，乱来归得道仍存。数竿新竹当轩上，不羡侯家立戟门。
寄花寄酒喜新开，左把花枝右把杯。欲问花枝与杯酒，故人何得不同来。
故国春归未有涯，小栏高槛别人家。五更惆怅回孤枕，犹自残灯照落花。
关外风昏欲雨天，荠花耕倒枕河壖。邨南寂寞时回望，一只鸳鸯下渡船。
几多亲爱在人间，上彻霞梯会却还。须是蓬瀛长买得，一家同占作家山。
三十功名志未伸，初将文字竞通津。春风漫折一枝桂，烟阁英雄笑杀人。
楚田人立带残晖，驿迥邨幽客路微。两岸芦花正萧飒，渚烟深处白牛归。
索得身归未保闲，乱来道在辱来顽。留侯万户虽无分，病骨应消一片山。
亦知世路薄忠贞，不忍残年负圣明。只待东封沾庆赐，碑阴别刻老臣名。
不放残年却到家，衔杯懒更问生涯。河堤往往人相送，一曲晴川隔蓼花。
黑须寄在白须生，一度秋风减几茎。客处不堪频送别，无多情绪更伤情。
鳌冠三山安海浪，龙盘九鼎镇皇都。莫夸十万兵威盛，消个忠良效顺无。
一自萧关起战尘，河湟隔断异乡春。汉儿尽作胡儿语，却向城头骂汉人。
巴烟幂幂久萦恨，楚柳绵绵今送归。回避江边同去雁，莫教惊起错南飞。
灾曜偏临许国人，雨中衰菊病中身。清香一炷知师意，应为昭陵惜老臣。
凡鸟爱喧人静处，闲云似妒月明时。世间万事非吾事，只愧秋来未有诗。
自古经纶足是非，阴谋最忌夺天机。留侯却粒商翁去，甲第何人意气归。
古来贤俊共悲辛，长是豪家拒要津。从此当歌唯痛饮，不须经世为闲人。
道侣难留为虐棋，邻家闻说厌吟诗。前峰月照分明见，夜合香中露卧时。
此身闲得易为家，业是吟诗与看花。若使他生抛笔砚，更应无事老烟霞。
维摩居士陶居士，尽说高情未足夸。檐外莲峰堦下菊，碧莲黄菊是吾家。
洞天真侣昔曾逢，西岳今居第几峰。峰顶他时教我认，相招须把碧芙蓉。
殷勤不为学烧金，道侣惟应识此心。雪里千山访君易，微微鹿迹入深林。
重阳阻雨独衔杯，移得山家菊未开。犹胜登高闲望断，孤烟残照马嘶回。
粉闱深锁唱同人，正是终南雪霁春。闲系长安千匹马，今朝似减六街尘。
有诗有酒有高歌，春色年年奈我何。试问羲和能驻否，不劳频借鲁阳戈。
峰北幽亭愿证因，他生此地却容身。上方僧在时应到，笑认前衔记写真。
去时憔悴青衿在，归路凄凉绛帐空。无限酬恩心未展，又将孤剑别从公。
已是人间寂寞花，解怜寂寞傍贫家。老来不得登高看，更甚残春惜岁华。
昔岁攀游景物同，药炉今在鹤归空。青山满眼泪堪碧，绛帐无人花自红。
昔岁登临未衰飒，不知何事爱伤情。今来揽镜翻堪喜，乱后霜须长几茎。
橘岸舟间罾网挂，茶坡日暖鹧鸪啼。女郎指点行人笑，知向花间路已迷。
雨淋麟阁名臣画，雪卧龙庭猛将碑。不用黄金铸侯印，尽输公子买蛾眉。
汉世频封万户侯，云台空峻谢风流。江南不有名儒相，齿冷中原笑未休。
天风斡海怒长鲸，永固南来百万兵。若向沧洲犹笑傲，江山虚有石头城。
花迷公子玉楼恩，镜弄佳人红粉春。不信关山劳远戍，绮罗香外任行尘。
兵围梁殿金瓯破，火发陈宫玉树摧。奸佞岂能惭误国，空令怀古更徘徊。
行乐最宜连夜景，太平方觉有春风。千金尽把酬歌舞，犹胜三边赏战功。
桃芳李艳年年发，羌管蛮弦处处多。海上应无三岛路，人间惟有一声歌。
佳人自折一枝红，把唱新词曲未终。惟向眼前怜易落，不如抛掷任春风。
景阳楼下花钿镜，玄武湖边锦绣旗。昔日繁华今日恨，雉媒声晚草芳时。
乱后人间尽不平，秦川花木最伤情。无穷红艳红尘里，骤马分香散入营。
草堂旧隐犹招我，烟阁英才不见君。惆怅故山归未得，酒狂叫断暮天云。
须知世乱身难保，莫喜天晴菊并开。长短此身长是客，黄花更助白头催。
景物诗人见即夸，岂怜高韵说红茶。牡丹枉用三春力，开得方知不是花。
从扑香尘拂面飞，怜渠只为解相依。经冬好近深炉暖，何必千岩万水归。
笑尔穷通亦似人，高飞偶滞莫悲辛。却缘风雪频相阻，只向关中待得春。
独临官路易伤摧，从遣春风恣意开。禅客笑移山上看，流莺直到槛前来。
燕辞旅舍人空在，萤出疏篱菊正芳。堪恨昔年联句地，念经僧扫过重阳。
五更窗下簇妆台，已怕堂前阿母催。满鸭香薰鹦鹉睡，隔帘灯照牡丹开。
却为多知自不灵，今朝教汝卜长生。若求深处无深处，只有依人会有情。
世外犹迷不死庭，人间莫恃自无营。本期沧海堪投迹，却向朱门待放生。
蜀柳丝丝幂画楼，窗尘满镜不梳头。几时金雁传归信，剪断香魂一缕愁。
姐姐教人且抱儿，逐他女伴卸头迟。明朝鬬草多应喜，剪得灯花自扫眉。
闰前小雪过经旬，犹自依依向主人。开尽菊花怜强舞，与教弟子待新春。
浮世悠悠旋一空，多情偏解挫英雄。风光只在歌声里，不必楼前万树红。
小池随事有风荷，烧酹倾壶一曲歌。欲待秋塘擎露看，自怜生意已无多。
辽阳音信近来稀，纵有虚传逼节归。永日无人新睡觉，小窗晴暖螖虫飞。
清香裛露对高斋，泛酒偏能浣旅怀。不似春风逞红艳，镜前空坠玉人钗。
惊鸾迸鹭尽归林，弱羽低垂分独沈。带病深山犹草檄，昭陵应识老臣心。
无宦无名拘逸兴，有歌有酒任他乡。看看万里休征戍，莫向新词寄断肠。
清溪一路照羸身，不似云台画像人。国史数行犹有志，只将谈笑继英尘。
马上搜奇已数篇，籍中犹愧是顽仙。关头传说开元事，指点多疑孟浩然。
不算菩提与阐提，惟应执著便生迷。无端指个清凉地，冻杀胡僧雪岭西。
长绳不见系空虚，半偈传心亦未疏。推倒我山无一事，莫将文字缚真如。
楚老相逢泪满衣，片名薄宦已知非。他乡不似人间路，应共东流更不归。
谁家按舞傍池塘，已见繁枝嫩眼黄。漫说早梅先得意，不知春力暗分张。
似拟凌寒妒早梅，无端弄色傍高台。折来未有新枝长，莫遣佳人更折来。
草堂琴画已判烧，犹托邻僧护燕巢。此去不缘名利去，若逢逋客莫相嘲。
客处偷闲未是闲，石楠虽好懒频攀。如何风叶西归路，吹断寒云见故山。
酿黍长添不尽杯，只忧花尽客空回。垂杨且为晴遮日，留遇重阳即放开。
丹霄能有几层梯，懒更扬鞭耸翠蜺。偶凭危栏且南望，不劳高掌欲相携。
今冬腊后无残日，故国烧来有几家。却恨早梅添旅思，强偷春力报年华。
花时不是偏愁我，好事应难总取他。已被诗魔长役思，眼中莫厌早梅多。
年华乱后偏堪惜，世路抛来已自生。犹有玉真长命缕，樽前时唱缓羇情。
一任喧阗绕四邻，闲忙皆是自由身。人来客去还须议，莫遣他人作主人。
人间上寿若能添，只向人间也不嫌。看着四邻花竞发，高楼从此莫垂帘。
阿母亲教学步虚，三元长遣下蓬壶。云韶韵俗停瑶瑟，鸾鹤飞低拂宝炉。
楼下公孙昔擅场，空教女子爱军装。潼关一败吴儿喜，簇马骊山看御汤。
自怪扶持七十身，归来又见故乡春。今朝人日逢人喜，不料偷生作老人。
岳北秋空渭北川，晴云渐薄薄如烟。坐来还见微风起，吹散残阳一片蝉。
一半晴空一半云，远笼仙掌日初曛。洞天有路不知处，绝顶异香难更闻。
决事还须更事酬，清谭妙理一时休。渔翁亦被机心误，眼暗汀边结钓钩。
迹不趋时分不侯，功名身外最悠悠。听君总画麒麟阁，还我闲眠舴艋舟。
仙凡路阻两难留，烟树人间一片秋。若道阴功能济活，且将方寸自焚修。
若有阴功救未然，玉皇品籍亦搜贤。应知谭笑还高谢，别就沧洲赞上仙。
英名何用苦搜奇，不朽才销一句诗。却赖风波阻三岛，老臣犹得恋明时。
剪取红云剩写诗，年年高会趁花时。水精楼阁分明见，只欠霞浆别着旗。
此生得作太平人，只向尘中便出尘。移取碧桃花万树，年年自乐故乡春。
不必长漂玉洞花，曲中偏爱浪淘沙。黄河却胜天河水，万里萦纡入汉家。
故国无心度海潮，老禅方丈倚中条。夜深雨绝松堂静，一点飞萤照寂寥。
萦愁惹恨奈杨花，闭户垂帘亦满家。恼得闲人作酒病，刚须又扑越溪茶。
洞中犹说看桃花，轻絮狂飞自俗家。正是阶前开远信，小娥旋拂碾新茶。
随风逐浪剧蓬萍，圆首何曾解最灵。笔砚近来多自弃，不关妖气暗文星。
牛夸棋品无勍敌，谢占诗家作上流。岂似小敷春水涨，年年鸾鹤待仙舟。
情知了得未如僧，客处高楼莫强登。莺也解啼花也发，不关心事最堪憎。
自有池荷作扇摇，不关风动爱芭蕉。只怜直上抽红蘂，似我丹心向本朝。
曾看轻舟渡远津，无风著岸不经旬。只缘命蹇须知命，却是人争阻得人。
上谷何曾解有情，有情人自惜君行。证因池上今生愿，的的他生作化生。
新店南原后夜程，黄河风浪信难平。渡头杨柳知人意，为惹官船莫放行。
翠衿红觜便知机，久避重罗稳处飞。只为从来偏护惜，窗前今贺主人归。
山中只是惜珍禽，语不分明识尔心。若使解言天下事，燕台今筑几千金。
阻他罗网到柴扉，不奈偷仓雀转肥。赖尔林塘添景趣，剩留山果引教归。
泽北邨贫烟火狞，稚田冬旱倩牛耕。老人惆怅逢人诉，开尽黄花麦未金。
秋风团扇未惊心，笑看妆台落叶侵。绣鳯不教金缕暗，青楼何处有寒砧。
不用频嗟世路难，浮生各自系悲懽。风霜一夜添羇思，罗绮谁家待早寒。
燕巢空后谁相伴，鸳被缝来不忍薰。薄命敢辞长滴泪，倡家未必肯留君。
年年镊鬓到花飘，依旧花繁鬓易凋。撩乱一场人更恨，春风谁道胜轻飙。
朝班尽说人宜紫，洞府应无鹤着绯。从此玉皇须破例，染霞裁赐地仙衣。
行人莫叹前朝树，已占河堤几百春。惆怅题诗柳中隐，柳衰犹在自无身。
花落更同悲木落，莺声相续即蝉声。荣枯了得无多事，只是闲人漫系情。
黄卷不关兼济业，青山自保老闲身。一行万里纤尘静，可要张仪更入秦。
转悲新岁重于山，不似轻鸥肯复还。朱绂纵教金印换，青云未胜白头闲。
一水悠悠一叶危，往来长恨阻归期。乡关不是无华表，自为多惊独上迟。
水阔风惊去路危，孤舟欲上更迟迟。鹤群长扰三珠树，不借人间一只骑。
风荷似醉和花舞，沙鸟无情伴客闲。总是此中皆有恨，更堪微雨半遮山。
荷塘烟罩小斋虚，景物皆宜入画图。尽日无人只高卧，一双白鸟隔纱厨。
太白东归鹤背吟，镜湖空在酒船沈。今朝忽见银台事，早晚重征入翰林。
玉版征书洞里看，沈羲新拜侍郎官。文星喜气连台曜，圣主方知四海安。
几年汶上约同游，拟为莲峰别置楼。今日凤皇池畔客，五千仞雪不回头。
风涛曾阻化鳞来，谁料蓬瀛路却开。欲去迟迟还自笑，狂才应不是仙才。
莫恨艰危日日多，时情其奈幸门何。貔貅睡稳蛟龙渴，犹把烧残朽铁磨。
别鹤凄凉指法存，戴逵能耻近王门。世间第一风流事，借得王公玉枕痕。
交疏自古戒言深，肝胆徒倾致铄金。不是史迁书与说，谁知孤负李陵心。
南华落笔似荒唐，若肯经纶亦不狂。偶作客星侵帝座，却应虚薄是严光。
不劳世路更相猜，忍到须休惜得材。几度懒乘风水便，拗船折舵恐难回。
由来相爱只诗僧，怪石长松自得朋。却怕他生还识字，依前日下作孤灯。
老禅乘仗莫过身，远岫孤云见亦频。应是佛边犹怕闹，信缘须作且闲人。
止竟闲人不爱闲，只偷无事闭柴关。轰霆搅破蛟龙窟，也被狂风卷出山。
地下修文著作郎，生前饥处倒空墙。何如神爽骑星去，犹自研几助玉皇。
雨洗芭蕉叶上诗，独来凭槛晚晴时。故园虽恨风荷腻，新句闲题亦满池。
初时拄杖向邻村，渐到清明亦杜门。三十年来辞病表，今朝卧病感皇恩。
来时虽恨失青毡，自见芭蕉几十篇。应是阿刘还宿债，剩拼才思折供钱。
芭蕉丛畔碧婵娟，免更悠悠扰蜀川。应到去时题不尽，不劳分寄校书笺。
自伤衰病渐难平，永夜禅床雨滴声。闻道虎疮仍带镞，吼来和痛亦横行。
昨日流莺今日蝉，起来又是夕阳天。六龙飞辔长相窘，更忍乘危自着鞭。
有是有非还有虑，无心无迹亦无猜。不平便激风波险，莫向安时稔祸胎。
十年三署让官频，认得无才又索身。莫道太行同一路，大都安稳属闲人。
曾闻劫火到蓬壶，缩尽鳌头海亦枯。今日家山同此恨，人归未得鹤归无。
蛾眉新画觉婵娟，鬬走将花阿母边。仙曲教成慵不理，玉阶相簇打金钱。
刘郎相约事难谐，雨散云飞自此乖。月姊殷勤留不住，碧空遗下水精钗。
长拟求闲未得闲，又劳行役出秦关。逢人渐觉乡音异，却恨莺声似故山。
溪边随事有桑麻，尽日山程十数家。莫怪行人频怅望，杜鹃不是故乡花。
海上昔闻麋爱鹤，山中今日鹿憎龟。爱憎止竟须关分，莫把微才望所知。
世路快心无好事，恩门嘉话合书绅。神藏鬼伏能千变，亦胜忘机避要津。
四翁识势保安闲，须为生灵暂出山。一种老人能算度，磻溪心迹愧商颜。
闲韵虽高不衒才，偶抛猿鸟乍归来。夕阳照个新红叶，似要题诗落砚台。
芙蓉骚客空留怨，芍药诗家只寄情。谁似天才李山甫，牡丹属思亦纵横。
贤豪出处尽沉吟，白日高悬只照心。一掬信陵坟上土，便如碣石累千金。
声貌由来固绝伦，今朝共许占残春。当歌莫怪频垂泪，得地翻惭早失身。
中宵茶鼎沸时惊，正是寒窗竹雪明。甘得寂寥能到老，一生心地亦应平。
先知左袒始同行，须待龙楼羽翼成。若使只凭三杰力，犹应汉鼎一毫轻。
鱼在枯池鸟在林，四时无奈雪霜侵。若教激劝由真宰，亦奖青松径寸心。
引得车回莫认恩，却成寂寞与谁论。到头不是君王意，羞插垂杨更傍门。
醉日昔闻都下酒，何如今喜折新茶。不堪病渴仍多虑，好向㴩湖便出家。
人间万恨已难平，栽得垂杨更系情。犹喜闰前霜未下，菊边依旧舞身轻。
莫惜西风又起来，犹能婀娜傍池台。不辞暂被霜寒挫，舞袖招香即却回。
为报繁霜且莫催，穷秋须到自低垂。横拖长袖招人别，只待春风却舞来。
珍重逢秋莫弃捐，依依只仰故人怜。有时池上遮残日，承得霜林几个蝉。
山前邻叟去纷纷，独强衰羸爱杜门。渐觉一家看冷落，地炉生火自温存。
甘心七十且酣歌，自算平生幸已多。不似香山白居士，晚将心地著禅魔。
乌纱巾上是青天，检束酬知四十年。谁料平生臂鹰手，挑灯自送佛前钱。
春来渐觉一川明，马上繁花作阵迎。掉臂只将诗酒敌，不劳金鼓助横行。
阊阖曾排捧御炉，犹看晓月认金铺。羸形不画凌烟阁，只为微才激壮图。
镜留雪鬓暖消无，春到棃花日又晡。移取扶桑堦下种，年年看长碍金乌。
折来未尽不须休，年少争来莫与留。更愿狂风知我意，一时吹向海西头。
才情百巧鬬风光，却笑雕花刻叶忙。熨帖新巾来与裹，犹看腾踏少年场。
浮世荣枯总不知，且忧花阵被风欺。侬家自有麒麟阁，第一功名只赏诗。
白衫裁袖本教宽，朱紫由来亦一般。王老小儿吹笛看，我侬试舞尔侬看。
单床薄被又羁栖，待到花开亦甚迷。若道折多还有罪，只应莺啭是金鸡。
近来桃李半烧枯，归卧乡园只老夫。莫算明年人在否，不知花得更开无。
汉王何事损精神，花满深宫不见春。秾艳三千临粉镜，独悲掩面李夫人。
能艳能芳自一家，胜鸾胜凤胜烟霞。客来须共醒醒看，碾尽明昌几角茶。
造化无端欲自神，裁红剪翠为新春。不如分减闲心力，更助英豪济活人。
徘徊自劝莫沾缨，分付年年谷口莺。却赖无情容易别，有情早个不胜情。
闲步偏宜舞袖迎，春光何事独无情。垂杨合是诗家物，只爱敷溪道北生。
亦知王大是昌龄，杜二其如律韵清。还有酸寒堪笑处，拟夸朱绂更峥嵘。
潘郎爱说是诗家，枉占河阳一县花。千载几人搜警句，补方金字爱晴霞。
行乐溪边步转迟，出山渐减探花期。去年四度今三度，恐到凭人折去时。
此身衰病转堪嗟，长忍春寒独惜花。更恨新诗无纸写，蜀笺堆积是谁家。
昨日黄昏始看回，梦中相约又衔杯。起来闻到风飘却，犹拟教人扫取来。
昨日登班缀柏台，更惭起草属微才。锦窠不是寻常锦，兼向丘迟夺得来。
檐前减燕菊添芳，燕尽庭前菊又荒。老大比他年少少，每逢佳节更悲凉。
雨寒莫待菊花催，须怕晴空暖并开。开却一枝开却尽，且随幽蝶更徘徊。
青娥懒唱无衣换，黄菊新开乞酒难。长有长亭惆怅事，隔河更得对凭栏。
白发怕寒梳更懒，黄花晴日照初开。篱头应是蝶相报，已被邻家携酒来。
他乡处处堪悲事，残照依依惜别天。此去知名长命缕，殷勤为我唱花前。
冥得机心岂在僧，柏东闲步爱腾腾。免教世路人相忌，逢着村醪亦不憎。
追逐翻嫌傍管弦，金钗击节自当筵。风霜一夜燕鸿断，唱作江南袚禊天。
玉树花飘凤失栖，一声初压管弦低。清回烦署成潇洒，艳逐寒云变惨凄。
十斛明珠亦易拼，欲兼人艺古来难。五云合是新声染，镕作琼浆洒露盘。
不似新声唱亦新，旋调玉管旋生春。愁肠隔断珠帘外，只为今宵共听人。
十年逃难别云林，暂辍狂歌且听琴。转觉淡交言有味，此声知是古人心。
五柳先生自识微，无言共笑手空挥。胸中免被风波挠，肯为螳螂动杀机。
风霜寒水旅人心，几处笙歌绣户深。分泊一场云散后，未胜初夜便听琴。
自怜眼暗难求药，莫恨花繁便有风。桃李更开须强看，明年兼恐听歌聋。
白云深处寄生涯，岁暮生情赖此花。蜂蝶绕来忙绕袖，似知教折送邻家。
重九仍重岁渐阑，强开病眼更登攀。年年认得酣歌处，犹恐招魂葬故山。
绕壁依稀认写真，更须粉绘饰羸身。凄凉不道身无寿，九日还无旧会人。
鹤氅花香搭槿篱，枕前蛩迸酒醒时。夕阳似照陶家菊，黄蝶无穷压故枝。
岳前大队赴淮西，从此中原息鼓鼙。石阙莫教苔藓上，分明认取晋公题。
乐府翻来占太平，风光无处不含情。千门万户喧歌吹，富贵人间只此声。
撼晚梳空不自持，与君同折上楼时。春风还有常情处，系得人心免别离。
灞亭东去彻隋堤，赠别何须醉似泥。万里往来无一事，便帆轻拂乱莺啼。
台城细仗晓初移，诏赐千官禊饮时。绿帐远笼轻珮响，更曛晴日上龙旗。
桃源仙子不须夸，闻道惟栽一片花。何似浣纱溪畔住，绿阴相间两三家。
偶然楼上卷珠帘，往往长条拂枕函。恰值小娥初学舞，拟偷金缕押春衫。
池边影动散鸳鸯，更引微风乱绣床。直待玉窗尘不起，始应金雁得成行。
稻畦分影向江邨，憔悴经霜只半存。昨日流莺今不见，乱萤飞出照黄昏。
客泪休沾汉水滨，舞腰羞杀汉宫人。狂风更与回烟帚，扫尽繁花独占春。
游人莫叹易凋衰，长乐荣枯自有期。看取明年春意动，更于何处最先知。
昔年行乐及芳时，一上丹梯桂一枝。笑问江头醉公子，饶君满把曲尘丝。
渡头残照一行新，独自依依向北人。莫恨乡程千里远，眼中从此故乡春。
絮惹轻枝雪未飘，小溪烟束带危桥。邻家女伴频攀折，不觉回身罥翠翘。
处处萦空百万枝，一枝枝好更题诗。隔城远岫招行客，便与朱楼当酒旗。
日暖津头絮已飞，看看还是送君归。莫言万绪牵愁思，缉取长绳系落晖。
大堤时节近清明，霞衬烟笼绕郡城。好是梨花相映处，更胜松雪日初晴。
圣主千年乐未央，御沟金翠满垂杨。年年织作升平字，高映南山献寿觞。
多惊本为好毛衣，只赖人怜始却归。众鸟自知颜色减，妒他偏向眼前飞。
高风只在五峰前，应是精灵降作贤。万里无云惟一鹤，乡中同看却升天。
诗家偏为此伤情，品韵由来莫与争。解笑亦应兼解语，只应慵语倩莺声。
不疑陶令是狂生，作赋其如有定情。犹胜江南隐居士，诗魔终袅负孤名。
自古诗人少显荣，逃名何用更题名。诗中有虑犹须戒，莫向诗中著不平。
登高可羡少年场，白菊堆边鬓似霜。益算更希沾上药，今朝第七十重阳。
陶家五柳簇衡门，还有高情爱此君。何处更添诗境好，新蝉欹枕每先闻。
数枝珍重蘸沧浪，无限尘心暂免忙。烦暑若和烟露裛，便同佛手洒清凉。
少年已惯掷年光，时节催驱独不忙。今日无疑亦无病，前程无事扰医王。
篱落轻寒整顿新，雪晴步屣会诸邻。自从南至歌风顶，始见人烟外有人。
乐退安贫知是分，成家报国亦何惭。到还僧院心期在，瑟瑟澄鲜百丈潭。
棋局长携上钓船，杀中棋杀胜丝牵。洪𬬻任铸千钧鼎，只在磻溪一缕悬。
晓镜高窗气象深，自怜清格笑尘心。世间不为蛾眉误，海上方应鹤背吟。
小域新衔贺圣朝，亦知蹇分巧难抛。麤才自合无岐路，不破工夫漫解嘲。
石勒童年有战机，洛阳长啸倚门时。晋朝不是王夷甫，大智何由得预知。
晴江暗涨岸吹沙，山畔船冲树杪斜。城郭半淹桥市闹，鹭鸶缭绕入人家。
青山薄薄漏春风，日暮鸣鞭柳影中。回望玉楼人不见，酒旗深处勒花骢。
金蘂霞英叠彩香，初疑少女出兰房。逡巡又是一年别，寄语集仙呼索郎。
人形上品传方志，我得真英自紫团。惭非叔子空持药，更请伯言审细看。
回簪转黛喜猜防，粉署裁诗助酒狂。若遇仙丹偕羽化，便随萧史亦何伤。
玉树琼筵映彩霞，澄虚楼阁似仙家。只缘存想归兰室，不向春风看夜花。
闲花野草总争新，眉皱丝干独不匀。乞取东风残气力，莫教虚度一年春。
一曲梁州金石清，边风萧飒动江城。座中有老沙场客，横笛休吹塞上声。
贫游缭绕困边沙，却被辽阳战士嗟。不是无家归不得，有家归去似无家。
兄弟江南身塞北，雁飞犹自半年余。夜来因得思乡梦，重读前秋转海书。
少年随将讨河湟，头白时清返故乡。十万汉军零落尽，独吹边曲向残阳。
念尔无机自有情，迎寒辛苦弄梭声。椒房金屋何曾识，偏向贫家壁下鸣。
挂月栖云向楚林，取来全是为清音。谁知系在黄金索，翻畏侯家不敢吟。
东越相逢几醉眠，满楼明月镜湖边。别离吟断西陵渡，杨柳秋风两岸蝉。
大道本来无所染，白云那得有心期。远公独刻莲花漏，犹向空山礼六时。
一宿经窗卧白波，万重归梦隔烟萝。若言不得南宗要，长在禅床事更多。
一宿经窗望白波，晓随山月出烟萝。若言不得南宗要，长在禅床事更多。
日暖鸳鸯拍浪春，蒹葭浦际聚青苹。若论来往乡心切，须是烟波岛上人。
山川马上度边禽，一宿都门永夜吟。客路不归秋又晚，西风吹动洛阳砧。
剪雨裁烟一节秋，落梅杨柳曲中愁。尊前暂借殷勤看，明日曾闻向陇头。
首戴圆荷髪不梳，叶舟为宅水为居。沙头聚看人如市，钓得澄江一丈鱼。
走月流烟叠树西，听来愁甚听猿啼。几时御水声边住，却梦潺湲宿此溪。
宫殿余基长草花，景阳宫树噪村鸦。云屯雉堞依然在，空绕渔樵四五家。
闲倚蒲团向日眠，不能归老岳云边。旧时僧侣无人在，惟有长松见少年。
瑠璃堂里当时客，久绝吟声继后尘。百四十年庭树老，如今重得见诗人。
每到花时恨道穷，一生光景半成空。只应抱璞非良玉，岂得年年不至公。
山东令族玉无尘，裁剪烟花笔下春。不把瑶华借风月，洛阳才子更何人。
离别河边绾柳条，千山万水玉人遥。月明记得相寻处，城锁东风十五桥。
舒卷因风何所之，碧天孤影势迟迟。莫言长是无心物，还有随龙作雨时。
黑白谁能用入玄，千回生死体方圆。空门说得恒沙劫，应笑终年为一先。
巴客青冥过岭尘，雪崖交映一川春。晴朝采药寻源去，必恐云深见异人。
故里行人战后疏，青崖萍寄白云居。那堪又是伤春日，把得长安落第书。
高下寻花春景迟，汾阳台榭白云诗。看山怀古翻惆怅，未胜遥传不到时。
剪得机中如雪素，画为江上带丝禽。闲来相对茅堂下，引出烟波万里心。
竹岛残阳映翠微，雪翎禽过碧潭飞。人间未有关身事，每到渔家不欲归。
一夜江潭风雨后，九华晴望倚天秋。重来此地知何日，欲别殷勤更上楼。
御泉长绕凤皇楼，自是恩波别处流。闲揲舞衣归未得，夜来砧杵六宫秋。
玉箫金瑟发商声，桑叶枯干海水清。净埽蓬莱山下路，略邀王母话长生。
上元元日豁明堂，五帝望空拜玉皇。万树琪花千圃药，心知不敢辄形相。
骑龙重过玉溪头，红叶还春碧水流。省得壶中见天地，壶中天地不曾秋。
真王未许久从容，立在花前别宁封。手把玉箫头不举，自愁如醉倚黄龙。
金殿无人鏁绛烟，玉郎并不赏丹田。白龙蹀躞难回跋，争下红绡碧玉鞭。
玄洲草木不知黄，甲子初开浩劫长。无限万年年少女，手攀红树满残阳。
宫阙重重闭玉林，昆仑高辟彩云深。黄龙掉尾引郎去，使妾月眀何处寻。
风满涂山玉蕊稀，赤龙闲卧鹤东飞。紫棃烂尽无人吃，何事韩君去不归。
武帝徒劳厌暮年，不曾清净不精专。上元少女绝还往，满灶丹成白玉烟。
百辟朝回闭玉除，露风清宴桂花疏。西归使者骑金虎，亸鞚垂鞭唱步虚。
南斗阑珊北斗稀，茅君夜著紫霞衣。朝骑白鹿趁朝去，凤押笙歌逐后飞。
焚香独自上天坛，桂树风吹玉简寒。长怕嵇康乏仙骨，与将仙籍再寻看。
冰屋朱扉晓未开，谁将金策扣琼台。碧花红尾小仙犬，闲吠五云嗔客来。
酒酽春浓琼草齐，真公饮散醉如泥。朱轮轧轧入云去，行到半天闻马嘶。
白石山中自有天，竹花藤叶隔溪烟。朝来洞口围碁了，赌得青龙直几钱。
海水西飞照柏林，青云斜倚锦云深。水风暗入古山叶，吹断步虚清磬音。
玉诏新除沈侍郎，便分茅土镇东方。不知今夕游何处，侍从皆骑白凤凰。
洞里烟霞无歇时，洞中天地足金芝。月明朗朗溪头树，白发老人相对棋。
饥即餐霞闷即行，一声长啸万山青。穿花渡水来相访，珍重多才阮步兵。
东妃闲着翠霞裙，自领笙歌出五云。清思密谈谁第一，不过邀取小茅君。
月影悠悠秋树明，露吹犀簟象床轻。嫔妃久立帐门外，暗笑夫人推酒声。
九天天路入云长，燕使何由到上方。玉女暗来花下立，手挼裙带问昭王。
玉皇赐妾紫衣裳，教向桃源嫁阮郎。烂煮琼花劝君吃，恐君毛鬓暗成霜。
花底休倾绿玉卮，云中含笑向安期。穷阳有数不知数，大似人间年少儿。
玉色雌龙金络头，真妃骑出纵闲游。昆仑山上桃花底，一曲商歌天地秋。
偷来洞口访刘君，缓步轻擡玉线裙。细擘桃花逐流水，更无言语倚彤云。
西汉夫人下太虚，九霞裙幅五云舆。欲将碧字相教示，自解盘囊出素书。
天上鸡鸣海日红，青腰侍女扫朱宫。洗花蒸叶滤清酒，待与夫人邀五翁。
汗漫真游实可奇，人间天上几人知。周王不信长生话，空使苌弘碧泪垂。
青锦缝裳绿玉珰，满身新带五云香。闲依碧海攀鸾驾，笑就苏君觅橘尝。
鹤不西飞龙不行，露干云破洞箫清。少年仙子说闲事，遥隔彩云闻笑声。
洞里烟深木叶麤，乘风使者降玄都。隔花相见遥相贺，擎出怀中赤玉符。
芝蕙芸花烂漫春，瑞香烟露湿衣巾。玉童私地夸书札，偷写云谣暗赠人。
天上邀来不肯来，人间双鹤又空回。秦皇汉武死何处，海畔红桑花自开。
紫羽麾幢下玉京，却邀真母入三清。白龙久住浑相恋，斜倚祥云不肯行。
鹤叫风悲竹叶疏，谁来五岭拜云车。人间肉马无轻步，踏破先生一卷书。
夜降西坛宴已终，花残月榭雾朦胧。谁游八海门前过，空洞一声风雨中。
忘却教人锁后宫，还丹失尽玉壶空。嫦娥若不偷灵药，争得长生在月中。
旸谷先生下宴时，月光初冷紫琼枝。凄清金石揭天地，事在世间人不知。
共爱初平住九霞，焚香不出闭金华。白羊成队难收拾，吃尽溪头巨胜花。
酒尽香残夜欲分，青童拜问紫阳君。月光悄悄笙歌远，马影龙声归五云。
海树灵风吹彩烟，丹陵朝客欲升天。无央公子停鸾辔，笑泥娇妃索玉鞭。
八景风回五凤车，昆仑山上看桃花。若教使者沽春酒，须觅余杭阿母家。
叔卿遍览九天春，不见人间故旧人。怪得蓬莱山下水，半成沙土半成尘。
欲饮尊中云母浆，月明花里合笙簧。更教小奈将龙去，便向金坛取阮郎。
海上桃花千树开，麻姑一去不知来。辽东老鹤应慵惰，教探桑田便不回。
昨夜相邀宴杏坛，等闲乘醉走青鸾。红云塞路东风紧，吹破芙蓉碧玉冠。
云鹤冥冥去不分，落花流水恨空存。不知玉女无期信，道与留门却闭门。
采女平明受事回，暗交丹契锦囊开。欲书密诏防人见，佯喝青虬使莫来。
太一元君昨夜过，碧云高髻绾婆娑。手擡玉策红于火，敲断金鸾使唱歌。
碧瓦彤轩月殿开，九天花落瑞风来。玉皇欲著红龙衮，亲唤金妃下手裁。
长房自贵解飞翻，五色云中独闭门。看却桑田欲成海，不知还往几人存。
赤龙停步彩云飞，共道真王海上归。千岁红桃香破鼻，玉盘盛出与金妃。
碧海灵童夜到时，徒老相唤上琼池。因循天子能闲事，纵与青龙不解骑。
且欲留君饮桂浆，九天无事莫推忙。青龙举步行千里，休道蓬莱归路长。
侍女亲擎玉酒卮，满卮倾酒劝安期。等闲相别三千岁，长忆水边分枣时。
万岁蛾眉不解愁，旋弹清瑟旋闲游。忽闻下界笙箫曲，斜倚红鸾笑不休。
去住楼台一任风，十三天洞暗相通。行厨侍女炊何物，满灶无烟玉炭红。
风动闲天清桂阴，水精帘箔冷沉沉。西妃少女多春思，斜倚彤云尽日吟。
王母相留不放回，偶然沉醉卧瑶台。凭君与向萧郎道，教著青龙取妾来。
绛节笙歌绕殿飞，紫皇欲到五云归。细腰侍女瑶花外，争向红房报玉妃。
闻君新领八霞司，此别相逢是几时。妾有一觥云母酒，请君终宴莫推辞。
方士飞轩驻碧霞，酒寒风冷月初斜。不知谁唱归春曲，落尽溪头白葛花。
方朔朝来到我家，欲将灵树出丹霞。三千年后知谁在，拟种红桃待放花。
水满桑田白日沈，冻云干霰湿重阴。辽东归客闲相过，因话尧年雪更深。
朝回相引看红鸾，不觉风吹鹤氅偏。好是兴来骑白鹤，文妃为伴上重天。
公子闲吟八景文，花南拜别上阳君。金鞭遥指玉清路，龙影马嘶归五云。
一百年中是一春，不教日月辄移轮。金鳌头上蓬莱殿，唯有人间炼骨人。
笑擎云液紫瑶觥，共请云和碧玉笙。花下偶然吹一曲，人间因织董双成。
东皇长女没多年，从洗金芝到水边。无事伴他棋一局，等闲输却卖花钱。
红草青林日半斜，闲乘小凤出彤霞。略寻旧路过西国，因得冰园一尺瓜。
树下星沉月欲高，前溪水影湿龙毛。洞天云冷玉花发，公子尽披双锦袍。
紫水风吹剑树寒，水边年少下红鸾。未知百一穷阳数，略请先生止的看。
武皇含笑把金觥，更请霓裳一两声。护帐宫人最年少，舞腰时挈绣裙轻。
琼树扶疏压瑞烟，玉皇朝客满花前。东风小饮人皆醉，短尾青龙枕水眠。
彤阁钟鸣碧鹭飞，皇君催熨紫霞衣。丹房玉女心慵甚，贪看投壶不肯归。
昆仑山上自鸡啼，羽客争升碧玉梯。因驾五龙看较艺，白鸾功用不如妻。
沙野先生闭玉虚，焚香夜写紫微书。供承童子闲无事，教锉琼花喂白驴。
云陇琼花满地香，碧沙红水遍朱堂。外人欲压长生籍，拜请飞琼报玉皇。
玉洞长春风景鲜，丈人私宴就芝田。笙歌暂向花间尽，便是人间一万年。
青童传语便须回，报道麻姑玉蘂开。沧海成尘等闲事，且乘龙鹤看花来。
绛树彤云户半开，守花童子怪人来。青牛卧地吃琼草，知道先生朝未回。
石洞沙溪二十年，向明杭日夜朝天。白矾烟尽水银冷，不觉小龙床下眠。
紫微深锁敞丹轩，太帝亲谈不死门。从此百寮俱拜后，走龙鞭虎下昆仑。
云衫玉带好威仪，三洞真人入奏时。频着金鞭打龙角，为嗔西去上天迟。
太子真娥相领行，当天合曲玉箫清。棃花新折东风软，犹在缑山乐笑声。
洞里月明琼树风，画帘青室影朦胧。香残酒冷玉妃睡，不觉七真归海中。
青苑红堂压瑞云，月明闲宴九阳君。不知昨夜谁先醉，书破明霞八幅裙。
东溟两度作尘飞，一万年来会面稀。千树棃花百壶酒，共君论饮莫论诗。
沧海令抛即未能，且缘鸾鹤立相仍。蔡家新妇莫嫌少，领取真珠三五升。
溪影沉沙树影清，人家皆踏五音行。可怜三十六天路，星月满空琼草青。
北斗西风吹白榆，穆公相笑夜投壶。花前玉女来相问，赌得青龙许赎无。
九天王母皱蛾眉，惆怅无言倚桂枝。悔不长留穆天子，任将妻妾住瑶池。
暂随凫伯纵闲游，饮鹿因过翠水头。宫殿寂寥人不见，碧花菱角满潭秋。
新授金书八素章，玉皇教妾主扶桑。与君一别三千岁，却厌仙家日月长。
八海风凉水影高，上卿教制赤霜袍。蛟丝玉线难裁割，须借玉妃金剪刀。
海上风来吹杏枝，昆仑山上看花时。红龙锦襜黄金勒，不是元君不得骑。
绛阙夫人下北方，细环清珮响丁当。攀花笑入春风里，偷折红桃寄阮郎。
靖节先生几代孙，青娥曾接玉郎魂。春风流水还无赖，偷放桃花出洞门。
此生终使此身闲，不是春时且要还。寄语桃花与流水，莫辞相送到人间。
溪口回舟日已昏，却听鸡犬隔前村。殷勤重与秦人别，莫使桃花闭洞门。
却恐重来路不通，殷勤回首谢春风。白鸡黄犬不将去，且寄桃花深洞中。
桃花夹岸杳何之，花满春山水去迟。三宿武陵溪上月，始知人世有秦时。
渡水傍山寻绝壁，白云飞处洞天开。仙人来往无行迹，石迳春风长绿苔。
晓夕采桑多苦辛，好花时节不闲身。若教解爱繁华事，冻杀黄金屋里人。
倚天双剑古今闲，三尺高于四面山。若使火云烧得动，始应农器满人间。
千形万象竟还空，映水藏山片复重。无限旱苗枯欲尽，悠悠闲处作奇峰。
也无棱郭也无神，露洗还同铸出新。青帝若教花里用，牡丹应是得钱人。
黯黯严城罢鼓鼙，数声相续出寒栖。不嫌惊破纱窗梦，却怕为妖半夜啼。
山头烽火水边营，鬼哭人悲夜夜声。唯有碧天无一事，日还西下月还明。
新历才将半纸开，小庭犹聚爆竿灰。偏憎杨柳难钤辖，又惹东风意绪来。
袅丝翘足傍澄澜，消尽年光伫思间。若使见鱼无羡意，向人姿态更应闲。
雨恨花愁同此冤，啼时闻处正春繁。千声万血谁哀尔，争得如花笑不言。
寂寞空阶草乱生，簟凉风动若为情。不知独坐闲多少，看得蜘蛛结网成。
事关休戚已成空，万里相思一夜中。愁到晓鸡声绝后，又将憔悴见春风。
弄萍隈荇思夷犹，掉尾扬鬐逐慢流。应怕碧岩岩下水，浮藤如线月如钩。
色白还应及雪衣，觜红毛绿语仍奇。年年锁在金笼里，何似陇山闲处飞。
近来灵鹊语何疏，独凭栏干恨有殊。一夜绿荷霜翦破，赚他秋雨不成珠。
水边箕踞静书空，欲解愁肠酒不浓。可惜青天好雷雹，只能驱趁懒蛟龙。
东风渐急夕阳斜，一树夭桃数日花。为惜红芳今夜里，不知和月落谁家。
高卧洞庭三十春，芰荷香里独垂纶。莫嫌无事闲销日，有事始怜无事人。
秋水莲花三四枝，我来慷慨步迟迟。不决浮云斩邪佞，直成龙去欲何为。
枝枝倚槛照池冰，粉薄香残恨不胜。占得早芳何所利，与他霜雪助威棱。
绿槐阴里一声新，雾薄风轻力未匀。莫道闻时总惆怅，有愁人有不愁人。
紫艳红苞价不同，匝街罗列起香风。无言无语呈颜色，知落谁家池馆中。
月落空山闻数声，此时孤馆酒初醒。投人语若似伊泪，口畔血流应始听。
为虏为王尽偶然，有何羞见汉江船。停分天下犹嫌少，可要行人赠纸钱。
走毂飞蹄过此傍，几人留意问沧浪。烟波莫笑趋名客，为爱朝宗日夜忙。
金钗坠地鬓堆云，自别朝阳帝岂闻。遣妾一身安社稷，不知何处用将军。
好把雄姿浑世尘，一场闲事莫因循。荆轲只为闲言语，不与燕丹了得人。
曾和秋雨驱愁入，却向春风领恨回。深谢灞陵堤畔柳，与人头上拂尘埃。
君父昏蒙死不回，谩将平地筑高台。九层黄土是何物，销得向前冤恨来。
灞岸江头腊雪消，东风偷软入纤条。春来不忍登楼望，万架金丝着地娇。
受尽风霜得到春，一条条是逐年新。寻常送别无余事，争忍攀将过与人。
长恨阳和也世情，把香和艳与红英。家家只是栽桃李，独自无根到处生。
只为遮楼又拂桥，被人摧折好枝条。假饶张绪如今在，须把风流暗里销。
弱带低垂可自由，傍他门户倚他楼。金风不解相擡举，露压烟欺直到秋。
终日堂前学画眉，几人曾道胜花枝。试看三月春残后，门外青阴是阿谁。
也曾飞絮谢家庭，从此风流别有名。不是向人无用处，一枝愁杀别离情。
从来只是爱花人，杨柳何曾占得春。多向客亭门外立，与他迎送往来尘。
强扶柔态酒难醒，𣨼著春风别有情。公子王孙且相伴，与君俱得几时荣。
无赖秋风斗觉寒，万条烟草一时干。游人若要春消息，直向江头腊后看。
校猎燕山经几春，雕弓白羽不离身。年来马上浑无力，望见飞鸿指似人。
但见西陵惨明月，女妓无因更相悦。有虞曾不有遗言，滴尽湘妃眼中血。
莫恃芙蓉开满面，更有身轻似飞燕。不得团圆长近君，珪月𨱂时泣秋扇。
云色阴沈弄秋气，危叶高枝恨深翠。用却春风力几多，微霜逼迫何容易。
病随支遁偶行行，正见榴花独满庭。瘦竹成林人不看，却应着得强青青。
一拜虬髭便受恩，宫门细柳五摇春。男儿自古多离别，懒对英雄泪满巾。
锦翅朱冠惊四邻，稻粱恩重职司晨。不知下土兵难戢，但报明时向国人。
北吹微微动旅情，不堪分手在平明。寒鸡不待东方曙，唤起征人蹋月行。
争帝图王势已倾，八千兵散楚歌声。乌江不是无船渡，耻向东吴再起兵。
茫茫衰草没章华，因笑灵王昔好奢。台土未干箫管绝，可怜身死野人家。
楚王辛苦战无功，国破城荒霸业空。唯有青春花上露，至今犹泣细腰宫。
冯翊南边宿务开，行人一步一裴回。谁知此地凋残柳，尽是高欢败后栽。
古郢云开白雪楼，汉江还绕石城流。何人知道寥天月，曾向朱门送莫愁。
抱玉岩前桂叶稠，碧谿寒水至今流。空山落日猿声叫，疑是荆人哭未休。
楚国城池飒已空，阳台云雨过无踪。何人更有襄王梦，寂寂巫山十二重。
漠漠平沙际碧天，问人云此是居延。停骖一顾犹魂断，苏武争禁十九年。
汉高辛苦事干戈，帝业兴隆俊杰多。犹恨四方无壮士，还乡悲唱大风歌。
一自佳人坠玉楼，繁华东逐洛河流。唯余金谷园中树，残日蝉声送客愁。
虞舜南捐万乘君，灵妃挥涕竹成纹。不知精魄游何处，落日潇湘空白云。
六龙冉冉骤朝昏，魏国贤才杳不存。唯有侯嬴在时月，夜来空自照夷门。
北乘羸马到燕然，此地何人复礼贤。若问昭王无处所，黄金台上草连天。
夷陵城阙倚朝云，战败秦师纵火焚。何事三千珠履客，不能西御武安君。
汉江一带碧流长，两岸春风起绿杨。借问胶船何处没，欲停兰棹祀昭王。
有虞龙驾不西还，空委箫韶洞壑间。无计得知陵寝处，愁云长满九疑山。
陈国机权未可涯，如何后主恣娇奢。不知即入宫中井，犹自听吹玉树花。
世乱英雄百战余，孔明方此乐耕锄。蜀王不自垂三顾，争得先生出旧庐。
即墨门开纵火牛，燕师营里血波流。固存不得田单术，齐国寻成一土丘。
岸草青青渭水流，子牙曾此独垂钩。当时未入非熊兆，几向斜阳叹白头。
东上高山望五湖，雪涛烟浪起天隅。不知范蠡乘舟后，更有功臣继踵无。
一旦秦皇马角生，燕丹归北送荆卿。行人欲识无穷恨，听取东流易水声。
长平瓦震武安初，赵卒俄成戏鼎鱼。四十万人俱下世，元戎何用读兵书。
月满西园夜未央，金风不动邺天凉。高情公子多秋兴，更领诗人入醉乡。
江上南风起白苹，长沙城郭异咸秦。故乡犹自嫌卑湿，何况当时赋𫛳人。
庙算张良独有余，少年逃难下邳初。逡巡不进泥中履，争得先生一卷书。
魏武龙舆逐逝波，高台空按望陵歌。遏云声绝悲风起，翻向樽前泣翠娥。
石头城下浪崔嵬，风起声疑出地雷。何事苻坚太相小，欲投鞭策过江来。
子胥今日委东流，吴国明朝亦古丘。大笑夫差诸将相，更无人解守苏州。
寂寂函关锁未开，田文车马出秦来。朱门不养三千客，谁为鸡鸣得放回。
战国相持竟不休，武关才掩楚王忧。出门若取灵均语，岂作咸阳一死囚。
拔山力尽霸图隳，倚剑空歌不逝骓。明月满营天似水，那堪回首别虞姬。
义帝南迁路入郴，国亡身死乱山深。不知埋恨穷泉后，几度西陵片月沈。
东巡玉辇委泉台，徐福楼船尚未回。自是祖龙先下世，不关无路到蓬莱。
武安南伐勒秦兵，疏凿功将夏禹幷。谁谓长渠千载后，水流犹入故宜城。
杜宇曾为蜀帝王，化禽飞去旧城荒。年年来叫桃花月，似向春风诉国亡。
三月襄阳绿草齐，王孙相引到檀溪。的卢何处埋龙骨，流水依前绕大堤。
玉貌元期汉帝招，谁知西嫁怨天骄。至今青冢愁云起，疑是佳人恨未销。
北入单于万里疆，五千兵败滞穷荒。英雄不伏蛮夷死，更筑高台望故乡。
汉家英杰出皇都，携手河梁话入胡。不是子卿全大节，也应低首拜单于。
汉祖西来秉白旄，子婴宗庙委波涛。谁怜君有翻身术，解向秦宫杀赵高。
明妃远嫁泣西风，玉箸双垂出汉宫。何事将军封万户，却令红粉为和戎。
豫让酬恩岁已深，高名不朽到如今。年年桥上行人过，谁有当时国士心。
陆机西没洛阳城，吴国春风草又青。惆怅月中千岁鹤，夜来犹为唳华亭。
五马南浮一化龙，谢安入相此山空。不知携妓重来日，几树莺啼谷口风。
举国贤良尽泪垂，扶苏屈死树边时。至今谷口泉呜咽，犹似秦人恨李斯。
坠叶萧萧九月天，驱兵独过马陵前。路傍古木虫书处，记得将军破敌年。
西戎不敢过天山，定远功成白马闲。半夜帐中停烛坐，唯思生入玉门关。
光武经营业未兴，王郎兵革正凭陵。须知后汉功臣力，不及滹沱一片冰。
博望沈埋不复旋，黄河依旧水茫然。沿流欲共牛郎语，只得灵槎送上天。
秦娥一别凤皇台，东入青冥更不回。空有玉箫千载后，遗声时到世间来。
蜀相西驱十万来，秋风原下久裴回。长星不为英雄住，半夜流光落九垓。
汉帝西征陷虏尘，一朝围解议和亲。当时已有吹毛剑，何事无人杀奉春。
千里长河一旦开，亡隋波浪九天来。锦帆未落干戈起，惆怅龙舟更不回。
迟迟春日满长空，亡国离宫蔓草中。宋玉不忧人事变，从游那赋大王风。
山岭千重拥蜀门，成都别是一乾坤。五丁不凿金牛路，秦惠何由得并吞。
太子衔冤去不回，临皋从筑望思台。至今汉武销魂处，犹有悲风木上来。
晓入邯郸十里春，东风吹下玉楼尘。青娥莫怪频含笑，记得当年失步人。
寂寂箕山春复秋，更无人到此溪头。弃瓢岩畔中宵月，千古空闻属许由。
越王兵败已山栖，岂望全生出会稽。何事夫差无远虑，更开罗网放鲸鲵。
共工争帝力穷秋，因此捐生触不周。遂使世间多感客，至今哀怨水东流。
悠悠虞坂路欹斜，迟日和风簇野花。未省孙阳身没后，几多骐骥困盐车。
楚国君臣草莽间，吴王戈甲未东还。包胥不动咸阳哭，争得秦兵出武关。
延平津路水溶溶，峭壁巍岑一万重。昨夜七星潭底见，分明神剑化为龙。
阿母瑶池宴穆王，九天仙乐送琼浆。漫矜八骏行如电，归到人间国已亡。
一柱高标险塞垣，南蛮不敢犯中原。功成自合分茅土，何事翻衔薏苡冤。
杨震幽魂下北邙，关西踪迹遂荒凉。四知美誉留人世，应与乾坤共久长。
古人未遇即衔杯，所贵愁肠得酒开。何事山公持玉节，等闲深入醉乡来。
五月驱兵入不毛，月明泸水瘴烟高。誓将雄略酬三顾，岂惮征蛮七纵劳。
文帝銮舆劳北征，条侯此地整严兵。辕门不峻将军令，今日争知细柳营。
叶公丘墓已尘埃，云矗崇墉亦半摧。借问往年龙见日，几多风雨送将来。
自古功成祸亦侵，武安冤向杜邮深。五湖烟月无穷水，何事迁延到陆沈。
一宿柯亭月满天，笛亡人没事空传。中郎在世无甄别，争得名垂尔许年。
长房回到葛陂中，人已登真竹化龙。莫道神仙难顿学，嵇生自是不遭逢。
嬴政鲸吞六合秋，削平天下虏诸侯。山东不是无公子，何事张良独报雠。
乘春来到陇山西，隗氏城荒碧草齐。好笑王元不量力，函关那受一丸泥。
蜀江一带向东倾，江上巍峩白帝城。自古山河归圣主，子阳虚共汉家争。
温峤南归辍棹晨，燃犀牛渚照通津。谁知万丈洪流下，更有朱衣跃马人。
长嗟墨翟少风流，急管繁弦似寇雠。若解闻韶知肉味，朝歌欲到肯回头。
一旦天真逐水流，虎争龙战为诸侯。子真独有烟霞趣，谷口耕锄到白头。
一溪春水彻云根，流出桃花片片新。若到长生是虚语，洞中争得有秦人。
白蛇初断路人通，汉祖龙泉血刃红。不是咸阳将瓦解，素灵那哭月明中。
日照荒城芳草新，相如曾此挫强秦。能令百二山河主，便作樽前击缶人。
晓日登临感晋臣，古碑零落岘山春。松间残露频频滴，酷似当时堕泪人。
汉祖东征屈未伸，荥阳失律纪生焚。当时天下方龙战，谁为将军作诔文。
祖舜宗尧自太平，秦皇何事苦苍生。不知祸起萧墙内，虚筑防胡万里城。
烈火西焚魏帝旗，周郎开国虎争时。交兵不假挥长剑，已挫英雄百万师。
古墓崔巍约路岐，歌传薤露到今时。也知不去朝黄屋，祗为曾烹郦食其。
汉皇提剑灭咸秦，亡国诸侯尽是臣。唯有东陵守高节，青门甘作种瓜人。
吴王恃霸弃雄才，贪向姑苏醉醁醅。不觉钱塘江上月，一宵西送越兵来。
息亡身入楚王家，回首春风一面花。感旧不言长掩泪，秪应翻恨有容华。
上蔡东门狡兔肥，李斯何事忘南归。功成不解谋身退，直待云阳血染衣。
王濬戈鋋发上流，武昌鸿业土崩秋。思量铁锁真儿戏，谁为吴王画此筹。
虎倦龙疲白刃秋，两分天下指鸿沟。项王不觉英雄挫，欲向彭门醉玉楼。
恃宠娇多得自由，骊山举火戏诸侯。秪知一笑倾人国，不觉胡尘满玉楼。
侯景长驱十万人，可怜梁武坐蒙尘。生前不得空王力，徒向金田自舍身。
重冈复岭势崔巍，一卒当关万卒回。不是大夫多辨说，尉他争肯筑朝台。
襄王不用直臣筹，放逐南来泽国秋。自向波间葬鱼腹，楚人徒倚济川舟。
英杰那堪屈下僚，便栽门柳事萧条。凤皇不共鸡争食，莫怪先生懒折腰。
涿鹿茫茫白草秋，轩辕曾此破蚩尤。丹霞遥映祠前水，疑是成川血尚流。
五月扁舟过洞庭，鱼龙吹浪水云腥。轩辕黄帝今何在，回首巴山芦叶青。
夏禹崩来一万秋，水从嶓冢至今流。当时若诉胼胝苦，更使何人别九州。
大禹涂山御座开，诸侯玉帛走如雷。防风谩有专车骨，何事兹辰最后来。
莺啭商郊百草新，殷汤遗迹在荒榛。谁知继桀为天子，便是当初祝网人。
岩前版筑不求伸，方寸那希据要津。自是武丁安寝夜，一宵宫里梦贤人。
积粟成尘竟不开，谁知拒谏剖贤才。武王兵起无人敌，遂作商郊一聚灰。
孤竹夷齐耻战争，望尘遮道请休兵。首阳山倒为平地，应始无人说姓名。
秋风飒飒孟津头，立马沙边看水流。见说武王东渡日，戎衣曾此叱阳侯。
七雄戈戟乱如麻，四海无人得坐家。老氏却思天竺住，便将徐甲去流沙。
邓侯城垒汉江干，自谓深根百世安。不用三甥谋楚计，临危方觉噬脐难。
小白匡周入楚郊，楚王雄霸亦咆哮。不思管仲为谋主，争取言征缩酒茅。
亲在要君召不来，乱山重叠使空回。如何坚执尤人意，甘向岩前作死灰。
鲁公城阙已丘墟，荒草无由认玉除。因笑臧孙才智少，东门钟鼓祀鶢鶋。
行行西至一荒陂，因笑唐公不见机。莫惜骕骦输令尹，汉东宫阙早时归。
夹谷莺啼三月天，野花芳草整相鲜。来时不见侏儒死，空笑齐人失措年。
草长黄池千里余，归来宗庙已丘墟。出师不听忠臣谏，徒耻穷泉见子胥。
春草绵绵岱日低，山边立马看摩笄。黄莺也解追前事，来向夫人死处啼。
赵王一旦到房陵，国破家亡百恨增。魂断丛台归不得，夜来明月为谁升。
青春行役思悠悠，一曲汀蒲濮水流。正见涂中龟曳尾，令人特地感庄周。
野田极目草茫茫，吴楚交兵此路傍。谁料伍员入郢后，大开陵寝挞平王。
一上青山便化身，不知何代怨离人。古来节妇皆销朽，独尔不为泉下尘。
凿开山岭引湘波，上去昭回不较多。无限鹊临桥畔立，适来天道过天河。
一上高亭日正晡，青山重叠片云无。万年松树不知数，若个蚪枝是大夫。
新建阿房壁未干，沛公兵已入长安。帝王苦竭生灵力，大业沙崩固不难。
年年游览不曾停，天下山川欲遍经。堪笑沙丘才过处，銮舆风过鲍鱼腥。
一朝阎乐统群凶，二世朝廷扫地空。唯有渭川流不尽，至今犹绕望夷宫。
此水虽非禹凿开，废丘山下重萦回。莫言只解东流去，曾使章邯自杀来。
数罪楚师应夺气，底须多论破深艰。仓皇鬬智成何语，遗笑当时广武山。
关东新破项王归，赤帜悠扬日月旗。从此汉家无敌国，争教彭越受诛夷。
项籍鹰扬六合晨，鸿门开宴贺亡秦。樽前若取谋臣计，岂作阴陵失路人。
荆棘苍苍汉水湄，将坛烟草覆余基。适来投石空江上，犹似龙颜纳谏时。
韩信经营按镆铘，临戎叱咤有谁加。犹疑转战逢勍敌，更向军中问左车。
汉祖听谗不可防，伪游韩信果罹殃。十年辛苦平天下，何事生擒入帝乡。
路入高阳感郦生，逢时长揖便论兵。最怜伏轼东游日，下尽齐王七十城。
四皓忘机饮碧松，石岩云殿隐高踪。不知俱出龙楼后，多在商山第几重。
原头日落雪边云，犹放韩卢逐兔群。况是四方无事日，霸陵谁识旧将军。
欲出昆明万里师，汉皇习战此穿池。如何一面图攻取，不念生灵气力疲。
武皇无路及昆丘，青鸟西沈陇树秋。欲问生前躬祀日，几烦龙驾到泾州。
何人知足反田庐，玉管东门饯二疏。岂是不荣天子禄，后贤那使久闲居。
汉帝荒唐不解忧，大夸田猎废农收。子云徒献长杨赋，肯念高皇沐雨秋。
师克由来在协和，萧王兵马固无多。谁知大敌昆阳败，却笑前朝困楚歌。
七里青滩映碧层，九天星象感严陵。钓鱼台上无丝竹，不是高人谁解登。
古贤高尚不争名，行止由来动杳冥。今日浪为千里客，看花惭上德星亭。
黄祖才非长者俦，祢衡珠碎此江头。今来鹦鹉洲边过，惟有无情碧水流。
本初屈指定中华，官渡相持勒虎牙。若使许攸财用足，山河争得属曹家。
长安城外白云秋，萧索悲风灞水流。因想汉朝离乱日，仲宣从此向荆州。
徒向濡须欲受降，英雄才略独无双。天心不与金陵便，高步何由得渡江。
策马行行到豫州，祖生寂寞水空流。当时更有三年寿，石勒寻为关下囚。
苻坚举国出西秦，东晋危如累卵晨。谁料此山诸草木，尽能排难化为人。
翰苑何时休嫁女，文昌早晚罢生儿。上林新桂年年发，不许平人折一枝。
万里桥边女校书，枇杷花下闭门居。扫眉才子知多少，管领春风总不如。
夜入明河星似少，曙摇澄碧扇风翻。细泉细脉难来到，应觉添瓶耗旧痕。
去去何时却见君，悠悠烟水似天津。明年今夜有明月，不是今年看月人。
马首寒山黛色浓，一重重尽一重重。醉醒已在他人界，犹忆东阳昨夜钟。
锦价转高花更巧，能将旧手弄新梭。从来一字为褒贬，二十八言犹太多。
少小与君情不疏，听君细话胜家书。如今若到乡中去，道我垂钩不钓鱼。
昨日草枯今日青，羇人又动望乡情。夜来有梦登归路，不到桐庐已及明。
邃岩乔木夏藏寒，床下云溪枕上看。台殿渐多山更重，却令飞去即应难。
讦直上书难遇主，衔冤下世未成翁。琴尊剑鹤谁将去，惟锁山斋一树风。
酒里藏身嵒里居，删繁自是一家书。世人呼尔为渔叟，尔学钓璜非钓鱼。
远路东西欲问谁，寒来无处寄寒衣。去时初种庭前树，树已胜巢人未归。
谷鸟散啼如有恨，庭花含笑似无情。更名变皃难休息，去去来来第几生。
席上新声花下杯，一声声被拍声摧。乐工不识长安道，尽是书中寄曲来。
一朝寂寂与冥冥，垄树未长坟草青。高节雄才向何处，夜阑空锁满池星。
上才乘酒到山阴，日日成篇字字金。镜水周回千万顷，波澜倒泻入君心。
越国云溪秀发时，蒋京词赋谢麟诗。后来若要知优劣，学圃无过老圃知。
枕上愁多百绪牵，常时睡觉在溪前。人前尽是交亲力，莫道升沈总信天。
葛溪铁片梨园调，耳底丁东十六声。彭泽主人怜妙乐，玉杯春暖许同倾。
许教门馆久踟躇，仲叔怀恩对玉壶。唯有离心欲销客，空垂双泪不成珠。
仙峤倍分元化功，揉蓝翠色一重重。还家莫更寻山水，自有云山在笔峰。
直钩终日竟无鱼，钟鼓声中与世疏。若向湖边访幽拙，萧条四壁是闲居。
言下随机见物情，看看狱路草还生。旅人莫怪无鱼食，直为寒江水至清。
归去春山逗晚晴，萦回树石罅中行。明时不是无知己，自忆湖边钓与耕。
秋水一泓常见底，涧松千尺不生枝。人间学佛知多少，净尽心花只有师。
四十年来多少人，一分零落九成尘。与师犹得重相见，亦是枯株勉强春。
水阔坐看千万里，青芜盖地接天津。祢衡莫爱山中静，绕舍山多却碍人。
吴越思君意易伤，别君添我鬓边霜。由来浙水偏堪恨，截断千山作两乡。
潭底锦鳞多识钓，未投香饵即先知。欲教鱼目无分别，须学揉蓝染钓丝。
非唯剑鹤独难留，触事皆闻被债收。赖是豪家念寒馁，却还渔岛与渔舟。
狂心醉眼共裴回，一半先开笑未开。此日不能偷折去，胡蜂直恐趁人来。
棹寻椒岸萦回去，数里时逢一两家。知是从来贡金处，江边牧竖亦披沙。
卷帘圆月照方塘，坐久尊空竹有霜。白犬吠风惊雁起，犹能一一旋成行。
映窗孤桂非手植，子落月中闻落时。仙客此时头不白，看来看去有枯枝。
三秋万里五溪行，风里孤云不计程。若念猩猩解言语，放生先合放猩猩。
可怜妍艳正当时，刚被狂风一夜吹。今日流莺来旧处，百般言语𣨼空枝。
早识吾师频到此，芝童药犬亦相迎。今师一去无来日，花洞石坛空月明。
百花香气傍行人，花底垂鞭日易醺。野父不知寒食节，穿林转壑自烧云。
六幅轻绡画建溪，刺桐花下路高低。分明记得曾行处，祗欠猿声与鸟啼。
游子去游多不归，春风酒味胜余时。闲来却伴巴儿醉，豆蔲花边唱竹枝。
千山红树万山云，把酒相看日又曛。一曲离歌两行泪，更知何地再逢君。
曾于方外见麻姑，闻说君山自古无。元是昆仑山顶石，海风吹落洞庭湖。
物色旁求至汉庭，一宵同寝见交情。先生不入云台像，赢得桐江万古名。
苍翠云峰开俗眼，泓澄烟水浸尘心。惟将道业为芳饵，钓得高名直到今。
十六声中运手轻，一声声似自然声。不缘精妙过流辈，争得江南别有名。
一带长溪渌浸门，数声幽鸟啄云根。松亭尽日唯空坐，难得儒翁共讨论。
暮天新雁起汀洲，红蓼花开水国愁。想得故园今夜月，几人相忆在江楼。
早背胡霜过戍楼，又随寒日下汀洲。江南江北多离别，忍报年年两地愁。
水殿清风玉户开，飞光千点去还来。无风无月长门夜，偏到阶前点绿苔。
裴回无烛冷无烟，秋迳莎庭入夜天。休向书窗来照字，近来红蜡满歌筵。
花开只恐看来迟，及到愁如未看时。家在楚乡身在蜀，一年春色负归期。
处处东风扑晚阳，轻轻醉粉落无香。就中堪恨隋堤上，曾惹龙舟舞凤凰。
纷纷霭霭遍江湖，得路为霖岂合无。莫使悠飏只如此，帝乡还更暖苍梧。
曲江岸上天街里，两地纵生车马多。不似萋萋南浦见，晚来烟雨半相和。
青门春色一花开，长到花时把酒杯。自觉无家似潮水，不知归处去还来。
芳草长含玉辇尘，君王游幸此中频。今朝别有承恩处，鹦鹉飞来说似人。
河湟何计绝烽烟，免使征人更戍边。尽放农桑无一事，遣教知有太平年。
蜀魄千年尚怨谁，声声啼血向花枝。满山明月东风夜，正是愁人不寐时。
千山垒土望三山，云鹤无踪羽卫还。若说神仙求便得，茂陵何事在人间。
好傍青山与碧溪，刺桐毛竹待双栖。花时迁客伤离别，莫向相思树上啼。
风摇岩桂露闻香，白鹿惊时出绕墙。不向骊山锁宫殿，可知仙去是明皇。
繁如瑞雪压枝开，越岭吴溪免用栽。却是五侯家未识，春风不放过江来。
一枝秾艳对秋光，露滴风摇倚砌傍。晓景乍看何处似，谢家新染紫罗裳。
炀帝开河鬼亦悲，生民不独力空疲。至今呜咽东流水，似向清平怨昔时。
岸落残红锦雉飞，渡江船上夕阳微。一枝犹负平生意，归去何曾胜不归。
九衢终日见南山，名利何人肯掩关。唯有吾师达真理，坐看霜树老云间。
过往长逢日色稀，雪花如掌扑行衣。岭头却望人来处，特地身疑是鸟飞。
嘉陵南岸雨初收，江似秋岚不煞流。此地终朝有行客，无人一为櫂扁舟。
雨洒江声风又吹，扁舟正与睡相宜。无端戍鼓催前去，别却青山向晓时。
大河平野正穷秋，羸马羸僮古渡头。昨夜莲花峰下月，隔帘相伴到明愁。
一条春水漱莓苔，几绕玄宗浴殿回。此水贵妃曾照影，不堪流入旧宫来。
梦断南窗啼晓乌，新霜昨夜下庭梧。不知帘外如珪月，还照边城到晓无。
北来南去几时休，人在光阴似箭流。直待江山尽无路，始因抛得别离愁。
欲别东风剩黯然，亦知春去有明年。世间争那人先老，更对残花一醉眠。
煖香红焰一时燃，缇幕初垂月落天。堪恨兰堂别离夜，如珠似泪滴樽前。
白玉尊前紫桂香，迎春阁上燕双双。陈王半醉贵妃舞，不觉隋兵夜渡江。
万点飞泉下白云，似帘悬处望疑真。若将此水为霖雨，更胜长垂隔路尘。
芳草和烟暖更青，闲门要路一时生。年年点检人间事，唯有春风不世情。
生前几到此亭台，寻叹投荒去不回。若遣春风会人意，花枝尽合向南开。
兼风飒飒洒皇洲，能滞轻寒阻胜游。半夜五侯池馆里，美人惊起为花愁。
上皇西幸却归秦，花木依然满禁春。唯有贵妃歌舞地，月明空殿锁香尘。
古宫荒井曾平后，见说耕人又凿开。拾得玉衩镌敕字，当时恩泽赐谁来。
含青薜荔随金甃，碧砌磷磷生绿苔。莫言数尺无波水，曾与如花并照来。
别离不独恨蹄轮，渡口风帆发更频。何处青楼方凭槛，半江斜日认归人。
歌舞从来最得名，如今老寄洛阳城。当时醉送龙骧曲，留与谁家唱月明。
望断长川一叶舟，可堪归路更沿流。垂来别处无人见，芳草斜阳满渡头。
人间莫谩惜花落，花落明年依旧开。却最堪悲是流水，便同人事去无回。
龙跃虬蟠旋作潭，绕红溅绿下东南。春风散入侯家去，漱齿花前酒半酣。
年年春色独怀羞，彊向东归懒举头。莫道还家便容易，人间多少事堪愁。
昔岁相知别有情，几回磨拭始将行。如今老去愁无限，抱向闲窗却怕明。
腊晴江煖䴙鹈飞，梅雪香黏越女衣。鱼市酒村相识遍，短船歌月醉方归。
金鞍玉勒照花明，过后春风特地生。半醉五侯门里出，月高犹在禁街行。
韦曲城南锦绣堆，千金不惜买花栽。谁知豪贵多羁束，落尽春红不见来。
轻财重义真公子，长策沈机继武侯。龙节坐持兵十万，可怜三蜀尽无忧。
埋骨千年近路尘，路傍碑号晋将军。当时若使无功业，早个耕桑到此坟。
灞水何人不别离，无家南北倚空悲。十年此路花时节，立马沾襟酒一卮。
终日长程复短程，一山行尽一山青。路傍君子莫相笑，天上由来有客星。
城上层楼北望时，闲云远水自相宜。人人尽道堪图画，枉遣山翁醉习池。
繁华举世皆如梦，今古何人肯暂闲。唯有东林学禅客，白头闲坐对青山。
千载遗踪一窖尘，路傍耕者亦伤神。祖龙算事浑乖角，将谓诗书活得人。
荒堆无草树无枝，懒向行人问昔时。六国英雄漫多事，到头徐福是男儿。
汉惠秦皇事已闻，庙前高木眼前云。楚王谩费闲心力，六里青山尽属君。
溶溶曳曳自舒张，不向苍梧即帝乡。莫道无心便无事，也曾愁杀楚襄王。
北去南来无定居，此生生计竟何如。酷怜一觉平明睡，长被鸡声恶破除。
沈水良材食柏珍，博山烟煖玉楼春。怜君亦是无端物，贪作馨香忘却身。
台上年年揜翠蛾，台前高树夹漳河。英雄亦到分香处，能共常人较几多。
家国兴亡自有时，吴人何苦怨西施。西施若解倾吴国，越国亡来又是谁。
得即高歌失即休，多愁多恨亦悠悠。今朝有酒今朝醉，明日愁来明日愁。
白似琼瑶滑似苔，随梳伴镜拂尘埃。莫言此个尖头物，几度撩人恶髪来。
强歌强舞竟难胜，花落花开泪满膺。秪合当年伴君死，免交憔悴望西陵。
莫恨雕笼翠羽残，江南地暖陇西寒。劝君不用分明语，语得分明出转难。
占得佳名绕树芳，依依相伴向秋光。若教此物堪收贮，应被豪门尽㔉将。
天赐胭脂一抹腮，盘中磊落笛中哀。虽然未得和羹便，曾与将军止渴来。
入郭登桥出郭船，红楼日日柳年年。君王忍把平陈业，只博雷塘数亩田。
佛屋前头野草春，贵妃轻骨此为尘。从来绝色知难得，不破中原未是人。
灞岸晴来送别频，相偎相倚不胜春。自家飞絮犹无定，争解垂丝绊路人。
夹路依依千里遥，路人回首认隋朝。春风未借宣华意，犹费工夫长绿条。
数步荒榛接旧蹊，寒江漠漠草凄凄。鹿门黄土无多少，恰到书生冢便低。
长策东鞭及海隅，鼋鼍奔起鬼神趋。怜君未到沙丘日，肯信人间有死无。
掌前流水驻无尘，掌下轩车日日新。谩向山头高举手，何曾招得路行人。
逼脸横颐咽复匀，也曾谗毁也伤神。自从鲁国潸然后，不是奸人即妇人。
铜梁路远草青青，此恨那堪枕上听。一种有冤犹可报，不如衔石叠沧溟。
让高泰伯开基日，贤见延陵复命时。未会子孙因底事，解崇台榭为西施。
男儿未必尽英雄，但到时来即命通。若使吴都犹王气，将军何处立殊功。
心如野鹿迹如萍，谩向人间性一灵。往事不知多少梦，夜来和酒一时醒。
兰亭醉客旧知闻，欲问平安隔海云。不是金陵钱太尉，世事谁肯更容身。
鳌背楼台拂白榆，此中槎客亦踟蹰。牢山道士无仙骨，却向人间作酒徒。
逐队随行二十春，曲江池畔避车尘。如今赢得将衰老，闲看人间得意人。
日夜潮声送是非，一回登眺一忘机。怜师好事无人见，不把兰芽染褐衣。
东望陈留日欲曛，每因刀笔想夫君。自从郭泰碑铭后，只见黄金不见文。
两府攀陪十五年，郡中甘雨幕中莲。一瓶犹是乌程酒，须对霜风度泫然。
结构叨冯柱石才，敢期幢盖此裴回。阳春曲调高谁和，尽日焚香倚隗台。
玳簪珠履愧非才，时凭阑干首重回。只待淮妖翦除后，别倾卮酒贺行台。
阑槛初成愧楚才，不知星彩尚迂回。风流孔令陶钧外，犹记山妖逼小台。
阴云薄雾上空虚，此夕清光已破除。只恐异时开霁后，玉轮依旧养蟾蜍。
潏潏寒光溅路尘，相传妖物此潜身。又应改换皮毛后，何处人间作好人。
策蹇南游忆楚朝，阴风淅淅树萧萧。不知无忌奸邪骨，又作何山野葛苗。
人人尽道事空王，心里忙于市井忙。惟有马当山上客，死门生路两相忘。
溪畔维舟问戴星，此中三害有图经。长桥可避南山远，却恐难防是最灵。
香筵酒散思朝散，偶向梧桐暗处闻。大底曲中皆有恨，满楼人自不知君。
钟陵醉别十余春，重见云英掌上身。我未成名君未嫁，可能俱是不如人。
江南江北两风流，一作迷津一拜侯。至竟不如隋炀帝，破家犹得到扬州。
灾变儒生不合闻，谩将刀笔指乾坤。偶然留得阴阳术，闭却南门又北门。
数年铁甲定东瓯，夜渡江山瞻斗牛。今日朱方平殄后，虎符龙节十三州。
不论平地与山尖，无限风光尽被占。采得百花成蜜后，为谁辛苦为谁甜。
叠影重纹暎画堂，玉钩银烛共荧煌。会应得见神仙在，休下真珠十二行。
翡翠佳名世共稀，玉堂高下巧相宜。殷勤为嘱纤纤手，卷上银钩莫放垂。
钓船抛却异乡来，拟向何门用不才。日晚独登楼上望，马蹄车辙满尘埃。
月帐星房次第开，两情惟恐曙光催。时人不用穿针待，没得心情送巧来。
一簇青烟锁玉楼，半垂阑畔半垂沟。明年更有新条在，绕乱春风卒未休。
雉声角角野田春，试驻征车问水滨。数树枯桑虽不语，思量应合识秦人。
一二三四五六七，万木生芽是今日。远天归雁拂云飞，近水游鱼迸冰出。
馆陶园外雨初晴，绣毂香车入凤城。八尺家僮三尺棰，何知高祖要苍生。
中都九鼎勤英髦，渔钓牛蓑且遁逃。世祖升遐夫子死，原陵不及钓台高。
楼殿层层佳气多，开元时节好笙歌。也知道德胜尧舜，争奈杨妃解笑何。
翦项移秦势自雄，布衣还是负深功。寡妻稚女俱堪恨，却把余杯奠蒯通。
击柱狂歌惨别颜，百年人事梦魂闲。李将军自嘉声在，不得封侯亦自闲。
芳草台边魂不归，野烟乔木弄残晖。可怜高祖清平业，留与闲人作是非。
马嵬山色翠依依，又见銮舆幸蜀归。泉下阿蛮应有语，这回休更怨杨妃。
把得闲书坐水滨，读来前事亦酸辛。莫言麈尾清谭柄，坏却淳风是此人。
斜阳澹澹柳阴阴，风袅寒丝映水深。不要向人夸素白，也知常有羡鱼心。
寒灯挑尽见遗尘，试沥椒浆合有神。莫恨高皇不终始，灭秦谋项是何人。
市箫声咽迹崎岖，雪耻酬恩此丈夫。霸主两亡时亦异，不知魂魄更无归。
已有清阴逼座隅，爱声仙客肯过无。陵迁谷变须高节，莫向人间作大夫。
篱外清阴接药阑，晓风交戛碧琅玕。子猷死后知音少，粉节霜筠谩岁寒。
西去休言蜀道难，此中危峻已多端。到头未会苍苍色，争得禁他两度谩。
寒雨萧萧落井梧，夜深何处怨啼乌？不知一盏临邛酒，救得相如渴病无。
欲芟荆棘种交棃，指画城中日恐迟。安得紫青磨镜石，与君闲处看荣衰。
根盘蛟蜃路藤萝，四面无尘辍棹过。得似吾师始惆怅，眼前终日有风波。
一阵孤军不复回，更无分别只荒堆。莫言赋分须如此，曾作文皇赤子来。
玉树歌声泽国春，累累辎重忆亡陈。垂衣端拱浑闲事，忍把江山乞与人。
废宫荒苑莫闲愁，成败终须要彻头。一种风流一种死，朝歌争得似扬州。
长途酒醒腊春寒，嫩蘂香英扑马鞍。不上寿阳公主面，怜君开得却无端。
高挂风瓢濯汉滨，土阶三尺愧清尘。可怜比屋堪封日，若到人间是众人。
穆满当年物外程，电腰风脚一何轻。如今纵有骅骝在，不得长鞭不肯行。
辽水华亭旧所闻，病中毛羽最怜君。稻粱且足身兼健，何必青云与白云。
天地工夫一不遗，与君声调借君緌。风栖露饱今如此，应忘当年滓浊时。
风帘淅淅漏灯痕，一半秋光此夕分。天为素娥孀怨苦，并教西北起浮云。
巧画蛾眉独出群，当时人道便承恩。经年不见君王面，落日黄昏空掩门。
泾溪石险人竞惧，终岁不闻倾覆人。却是平流无石处，时时闻说有沈沦。
楚水悠悠浸楚亭，楚南天地两无情。忍交孙武重泉下，不见时人说用兵。
十二三年就试期，五湖烟月奈相违。何如买取胡孙弄，一笑君王便着绯。
吕望当年展庙谟，直钩钓国更谁如。若教生在西湖上，也是须供使宅鱼。
也知有意吹嘘切，争奈人间善恶分。但是秕糠细微物，等闲擡举到青云。
墙下浓阴对此君，小山尖险玉为群。夜来解冻风虽急，不向寒城减一分。
暖气潜催次第春，梅花已谢杏花新。半开半落闲园里，何异荣枯世上人。
檐前飞雪扇前尘，千里移添上苑春。他日丁宁柿林院，莫宣恩泽与闲人。
余声宛宛拂庭梅，通济渠边去又回。若使炀皇魂魄在，为君应合过江来。
黄土原边狡兔肥，犬如流电马如飞。灞陵老将无功业，犹忆当时夜猎归。
姓字看侵尺五天，芳菲占断百花鲜。马嵬好笑当时事，虚赚明皇幸蜀川。
金谷园中花正繁，坠楼从道感深恩。齐奴却是来东市，不为红儿死更冤。
陷却平阳为小怜，周师百万战长川。更教乞与红儿貌，举国山川不值钱。
一曲都缘张丽华，六宫齐唱后庭花。若教比并红儿貌，枉破当年国与家。
乐营门外柳如阴，中有佳人画阁深。若是五陵公子见，买时应不啻千金。
青丝高绾石榴裙，肠断当筵酒半醺。置向汉宫图画里，入胡应不数昭君。
斜凭栏杆醉态新，敛眸微盻不胜春。当时若遇东昏主，金叶莲花是此人。
匼匝千山与万山，碧桃花下景长闲。神仙得似红儿貌，应免刘郎忆世间。
越山重叠越溪斜，西子休怜解浣纱。得似红儿今日貌，肯教将去与夫差。
诏下人间觅好花，月眉云髻选人家。红儿若向当时见，系臂先封第一纱。
锋镝纵横不敢看，泪垂玉箸正汍澜。应缘近似红儿貌，始得深宫奉五官。
金缕浓薰百和香，脸红眉黛入时妆。当时便向乔家见，未敢将心在窈娘。
通宵甲帐散香尘，汉帝精神礼百神。若见红儿醉中态，也应休忆李夫人。
拔得芙蓉出水新，魏家公子信才人。若教瞥见红儿貌，不肯留情付洛神。
芳姿不合并常人，云在遥天玉在尘。因事爱思荀奉倩，一生闲坐枉伤神。
笔底如风思涌泉，赋中休谩说婵娟。红儿若在东家住，不得登墙尔许年。
一抹浓红傍脸斜，妆成不语独攀花。当时若是逢韩寿，未必埋踪在贾家。
树袅西风日半沈，地无人迹转伤心。阿娇得似红儿貌，不费长门买赋金。
五云高捧紫金堂，花下投壶侍玉皇。从到世人都不识，也应知有杜兰香。
戏水源头指旧踪，当时一笑也难逢。红儿若为回桃脸，岂比连催举五烽。
虢国夫人照夜玑，若为求得与红儿。醉和香态浓春睡，一树繁花偃绣帏。
知有持盈玉叶冠，剪云裁月照人寒。若使红儿风帽戴，直使瑶池会上看。
明媚何曾让玉环，破瓜年几百花颜。若教貌向南朝见，定却梅妆似等闲。
世事悠悠未足称，肯将闲事更争能。自从命向红儿去，不欲留心在裂缯。
自隐新从梦里来，岭云微步下阳台。含情一向春风笑，羞杀凡花尽不开。
舍却青娥换玉鞍，古来公子苦无端。莫言一匹追风马，天骥牵来也不看。
槛外花低瑞露浓，梦魂惊觉晕春容。凭君细看红儿貌，最称严妆待晓钟。
薄罗轻剪越溪纹，鸦翅低垂两鬓分。料得相如偷见面，不应琴里挑文君。
南国东邻各一时，后来惟有杜红儿。若教楚国宫人见，羞把腰身并柳枝。
照耀金钗簇腻鬟，见时直向画屏间。黄姑阿母能判剖，十斛明珠也是闲。
轻小休夸似燕身，生来占断紫宫春。汉皇若遇红儿貌，掌上无因着别人。
鹦鹉娥如裛露红，镜前眉样自深宫。稍教得似红儿貌，不嫁南朝沈侍中。
拟将心地学安禅，争奈红儿笑靥圆。何物把来堪比并，野塘初绽一枝莲。
浸草漂花绕槛香，最怜穿度乐营墙。殷勤留滞缘何事，曾照红儿一面妆。
雕阴旧俗骋婵娟，有个红儿赛洛川。常笑世人语虚诞，今朝自见火中莲。
渡口诸侬乐未休，竟陵西望路悠悠。石城有个红儿貌，两桨无因迎莫愁。
谁向深山识大仙，劝人山上引春泉。定知不及红儿貌，枉却工夫溉玉田。